Ustaz Azhar Idrus tampil jelaskan hukum isu bersalin dengan doktor lelaki

CYBERJAYA: Baru-baru ini, tular di media sosial kelantangan sepasang suami isteri yang menegaskan bahawa kaum ibu tidak sepatutnya mendedahkan aurat di hadapan lelaki yang bukan suami mereka termasuklah ketika menjalani proses kelahiran anak.

Kenyataan yang dikeluarkan oleh Ustazah Siti Afifah dan Ustaz Zaidi Tohirin, yang menganggap hanya suami ‘dayus’ biarkan isteri bersalin dengan doktor lelaki itu nyata menimbulkan kemarahan warga maya khususnya dalam golongan yang tidak berkemampuan.

Perkara itu turut mendapat perhatian pendakwah bebas, Ustaz Azhar Idrus yang tampil memberi penjelasan mengikut syariat Islam.

Menurut Ustaz Azhar yang mesra dengan panggilan UIA, hukum haram dari segi perubatan boleh berubah sekiranya darurat.

“Dengar baik-baik. Hukum yang asal perempuan itu berubat dengan perempuan. Lelaki berubat dengan lelaki kerana masalah aurat. Sesama perempuan walaupun aurat, haram melihat tapi lebih berat jika berlainan jantina

“Jadi dalam bab berubat, dia ada kadar-kadarnya. Bila masuk sempadan darruroh (darurat), apa yang haram diangkat hukumnya sekejap.

“Allah sebut dalam al-Quran, ‘Barangsiapa yang masuk pada situasi tidak boleh lagi membuat pilihan, bukan sengaja atau tidak berlebih-lebihan, tidak berdosa,’ katanya dalam sebuah sesi ceramah yang turut disiarkan di laman YouTube rasminya.

Beliau turut memberi contoh situasi darurat bagi memberi gambaran jelas berhubung isu berkenaan.

“Asalnya, ‘Allah haramkan kamu makan bangkai, darah dan babi. Tetapi di padang pasir kamu kelaparan, tak jumpa makanan tetapi jumpa bangkai. Ada pilihan lain tak? Tak ada.

“Keadaan darurat itu membolehkan apa yang tidak boleh. Jadi nak beranak, isteri mesti beranak dengan doktor perempuan. Tetapi jika tidak ada doktor perempuan hanya lelaki. Sedangkan beranak itu kritikal, yang berkait dengan dua nyawa iaitu ibu dan anak dalam kandungan.

“Oleh kerana tidak ada doktor perempuan, jadi ambil doktor lelaki maka tidak berdosa.

“Apa pulak kata dayus? Tak haram! Yang haram bila ada doktor perempuan tetapi nak juga doktor lelaki yang selak kain isteri. Faham tak?” soalnya.

Ustaz Azhar turut mengingatkan bukan semua golongan mampu membiayai kos bersalin di hospital swasta yang mencecah hampir RM8,000.

Lantas, hospital kerajaan sajalah yang mampu dijadikan pilihan masyarakat dan tentunya mereka terpaksa akur dengan ketetapan doktor yang berkhidmat.

“Orang yang ada duit, pergi dekat doktor perempuan di swasta. Dia bolehlah (bayar), sekali beranak sampai RM7,000 hingga RM8,000.

“Kalau yang cukup-cukup makan, nak cari mana duit itu? Itu yang pergi hospital kerajaan. Nasib baik dapat doktor perempuan, kalau tak lelaki. Hukumnya harus kerana tidak ada pilihan!” jelasnya.

Author

Diyana Rahip

View all posts

View all posts


Aplikasi mudahkan spa, salun dapat pelanggan

KUALA LUMPUR: Keluhan biasa peniaga adalah bagaimana hendak dapat pelanggan, di mana hendak cari pelanggan.

Revolusi teknologi hari ini menyediakan solusi tersebut, peniaga tidak perlu bimbang lagi tentang pelanggan kerana aplikasi Headdos dibangunkan khusus untuk menyelesaikan masalah ini.

Menerusi aplikasi ini, orang ramai boleh memilih spa mengikuti lokaliti, pakej harga, jenis perkhidmatan dan lain-lain.

Pengasas JF Akademi, Rasidah Salimon atau lebih sinonim dengan panggilan Mami Sheeda berkata, aplikasi Headdos.net ini mengambil masa lebih setahun untuk dibangunkan.

“Kini ia telah berfungsi sebagai platform untuk memudahkan spa, salun, tukang gunting rambut dan jurusolek atau dikenali Malaysia Top Make Up Artist (MUA) untuk menguruskan data pelanggan.

“Selain itu ia membuat tempahan secara maya dan memudahkan pengguna untuk mengiklankan perkhidmatan mereka di media sosial.

“Dengan mendaftar masuk secara percuma dalam aplikasi ini, mereka akan dapat pelanggan dengan lebih mudah.

“Pelanggan biasanya akan mencari perkhidmatan yang terdekat sama ada rumah, tempat kerja, tempat riadah atau bersantai bersama kawan-kawan,” katanya kepada MEDIA VARIASI.

Beliau berkata demikian pada program Kursus Keusahawanan MPUKP Gombak anjuran PPPKM Gombak yang dihadiri kira-kira 40 ahli persatuan di Bangunan SME Corp, Platinum Sentral, di Kuala Lumpur Sentral, di sini.

Turut hadir, Eksekutif Kanan SME Corp, Zulkarnean Zainol Abidin, Setiausaha Majlis Pembangunan Usahawan dan Koperasi Parlimen (MPUKP) Gombak, Rashiddin Ahmad dan Pengerusi Persatuan Penjaja & Peniaga Kecil Melayu Cawangan (PPPKM) Gombak Selangor, Fatimah Hamid.

Tambah Mami Sheeda, antara tawaran aplikasi adalah mudah dapat pelanggan dengan ‘sifar’ kos iklan, perkhidmatan servis yang sangat murah tetapi paling penting mudah dapat pelanggan baharu.

“Selain itu, dapat pendapatan tambahan secara pasif melalui mempromosikan aplikasi ini,” katanya.

Beliau yang sudah berkecimpung selama 14 tahun sudah melahirkan 10,000 usahawan Mobile Spa di Malaysia dan Indonesia.

Menerusi kepakarannya, ramai wanita, ibu tunggal, golongan B40 yang mampu menjana pendapatan lumayan.

Author

Tun Puteh Wanti

View all posts

View all posts


MARA keluarkan jenama motosikal melalui Projek AM-2

SHAH ALAM: Majlis Amanah Rakyat (MARA) optimis Projek AM-2 berupaya memperkasa industri permotoran negara, sekali gus menjenamakan motosikal nasional.

Kerjasama antara MARA dan syarikat AFY Mobility Industries Sdn. Bhd (A.M.I) melahirkan Projek AM-2 merangkumi pelbagai aspek program pelaksanaan termasuk memburu misi membangunkan hub pengeluaran motosikal tempatan bagi pasaran rantau Asia Pasifik dan domestik.

Menteri Pembangunan Luar Bandar, Datuk Seri Mahdzir Khalid berkata, negara bakal mengeluarkan jenama motosikal keluaran tempatan yang akan memasuki pasaran pada suku ketiga tahun depan.

Katanya, kerjasama itu membawa MARA selangkah lagi ke hadapan khususnya dalam teknologi dan industri permotoran nasional.

“Kita sedar masa hadapan industri motosikal sedang meningkat naik seiring dengan perkembangan ekonomi gig.

“Saya yakin Projek AM-2 ini bakal memberi impak positif kepada industri dan juga MARA selaras dengan visi dan aspirasi kementerian dalam memperkasakan ekonomi Keluarga Malaysia,” katanya.

Beliau berkata demikian pada sidang media selepas Majlis Pelancaran Projek Pembangunan Motosikal Jenama Tempatan AM-2 di sini.

Turut hadir, Ketua Setiausaha Kementerian Pembangunan Luar Bandar (KPLB), Datuk Ramlan Harun; Ketua Pengarah MARA, Datuk Azhar Abdul Manaf; Pengerusi MARA Corporation, Senator Datuk Othman Aziz; dan Pengerusi Eksekutif Kumpulan AFY Mobility Industries Sdn Bhd, Mohd Faez Tan Sri Yahaya.

Mahdzir, berkata kerjasama itu bukan sahaja membuka peluang bagi penempatan latihan industri kepada pelajar Bidang Pendidikan Teknikal dan Latihan Vokasional (TVET), tetapi berkongsi kepakaran daripada AMI dengan konsep “Teaching Factory”.

“Kerjasama dari aspek penyelidikan telah pun bermula dengan membangunkan Product Development Centre untuk tujuan Penyelidikan dan Pembangunan (R&D).

“Ini adalah gabungan kepakaran dari pasukan R&D A.M.I dan German-Malaysian Institute (GMI),” katanya.

Jelasnya, ia juga akan membantu mempercepatkan lagi proses pembangunan vendor dan tenaga kerja mahir serta R&D di peringkat MARA.

Pada masa yang sama, ia secara tidak langsung turut membuka peluang pekerjaan kepada rakyat tempatan.

“Saya berharap program penempatan latihan industri ini dapat diteruskan bagi menyokong peningkatan kebolehpasaran graduan TVET MARA”, katanya.

Sementara itu, Pengerusi Eksekutif Kumpulan A.M.I, Ahmad Faez berkata, usahasama itu bakal mencipta dimensi baharu dalam industri pembuatan motosikal di negara ini, melibatkan kepakaran pelajar TVET MARA dan pembangunan vendor Bumiputera.

“Saya berharap dengan sokongan padu daripada pihak kementerian dan MARA dalam projek ini dapat merealisasikan objektif syarikat kami untuk mengangkat nama Malaysia dalam industri dua roda,” katanya.

Author

Tun Puteh Wanti

View all posts

View all posts


Bekas setiausaha, bendahari UMNO Bahagian di P.Pinang direman tujuh hari

GEORGE TOWN: Dua lelaki yang merupakan bekas setiausaha dan bendahari UMNO Bahagian di Pulau Pinang direman tujuh hari bermula hari ini, bagi membantu siasatan berhubung kes rasuah berjumlah RM600,364.87.

Perintah reman itu dikeluarkan Majistret Rosnee Mohd Radzuan di Mahkamah Majistret Pulau Pinang terhadap kedua-dua individu berusia 49 dan 73 tahun itu, yang kedua-duanya juga pengarah sebuah yayasan.

Menurut sumber Suruhanjaya Pencegahan Rasuah Malaysia (SPRM), mereka ditahan SPRM Pulau Pinang semalam selepas menerima aduan mengenai penyalahgunaan kuasa ketika mereka memegang jawatan itu.

Sekitar 2018, kedua-dua individu tersebut bersubahat dalam menggunakan kedudukan mereka bagi mendapatkan wang rasuah, melalui pengeluaran wang daripada akaun bank milik UMNO Bahagian untuk diri mereka serta kepada syarikat milik mereka.

Kes tersebut disiasat mengikut Seksyen 23(1) Akta Suruhanjaya Pencegahan Rasuah Malaysia 2009.

Kedua-dua lelaki berkenaan diwakili peguam, Norhisham Shaidi. – BERNAMA


Pesilat negara mula langkah kanan di Kejuaraan Pencak Silat Dunia

MELAKA: Biarpun kecederaan pada bahu kanan masih belum sembuh sepenuhnya, persembahan pesilat negara Mohd Al Jufferi Jamari tetap ampuh apabila bermula langkah kanan pada saingan hari pertama  Kejuaraan Pencak Silat Dunia 2022.

Beraksi dalam kategori Tempur Kelas F lelaki, juara dunia tiga kali itu bagaimanapun tidak diberikan laluan mudah sebelum menewaskan lawan dari India, Suraj Kumar dengan keputusan 41-16 untuk mara ke pusingan seterusnya.

“Bukan mudah untuk bermain dengan pemain baharu kerana mereka ini suka dan awal-awal sudah mengkaji teknik dan taktikal kita.

Mereka dah kaji teknik saya dan untuk itu saya tidak boleh pandang rendah pada mereka,” katanya pada media selepas perlawanan yang berlangsung di Dewan Pusat Dagangan Antarabangsa Melaka (MITC), Ayer Keroh di sini hari ini.

Bagi aksi esok, pemenang pingat emas empat kali temasya Sukan SEA itu bakal bertemu pesaing dari Filipina Alvin  Campos yang sebelum itu menewaskan peserta Belanda Rex Burema dengan keputusan 45-20.

Bagi kategori seni, kelincahan Mohd  Shukrillah Badrilah dalam saingan solo lelaki berjaya menewaskan pesilat Vietnam Tran Duc Danh dengan keputusan 9.895 mata.

Kategori seni juga  menyaksikan seorang lagi pesilat negara Luqman Laji mara ke pusingan seterusnya dalam kategori seni solo lelaki selepas menewaskan pesaing dari Brunei Darusalam, Muhd Ali Saifullah Abdullah Md Suhaimi apabila mencatat 9.940 mata.

Bagaimanapun regu wanita negara yang menggandingkan Merrywati Manuil, Fatin Ardani Zamri dan Siti Nur Khairunnisa Hail dalam aksi seni terpaksa akur dengan kehebatan pasukan Indonesia apabila tewas tipis dengan 0.01 mata.

Pada aksi tersebut regu Indonesia Envy Tri Susilowati, Riana Oktaviana dan Riva Hijriah mempamerkan persembahan mantap dalam tempoh genap tiga minit yang ditetapkan untuk mengutip 9.945 mata bagi memastikan kemenangan pasukan negara itu.

Kejuaraan Pencak Silat Dunia yang berlangsung selama enam hari itu disertai lebih 500 peserta dari 40 negara termasuk Malaysia sebagai tuan rumah, Indonesia, Thailand, Filipina, Kanada dan Vietnam. – BERNAMA


Muda lancar jualan otak-otak, kasut kumpul dana untuk PRN

PETALING JAYA: Parti Ikatan Demokratik Malaysia (Muda) akan melancarkan pelbagai inisiatif untuk mengumpul dana bagi membiayai kempen Pilihan Raya Negeri (PRN) akan datang.

Presidennya, Syed Saddiq Syed Abdul Rahman berkata, usaha pertama parti itu akan dikendalikan beliau sendiri dengan menjual otak-otak Muar menerusi platform dalam talian bermula Jumaat ini.

“Muda bukanlah parti yang ada kawalan ke atas Kerajaan Persekutuan dan kerajaan negeri. Dengan itu kita perlu berani berfikir di luar kotak untuk mencari dana tanpa mengorbankan prinsip yang bawa kita masuk politik.

“Jadi, kita akan melancarkan inisiatif ‘Muda Hustle’ bermula Jumaat ini secara seratus peratus ‘virtual’ (dalam talian) yang akan memanfaatkan platform TikTok, Twitter dan Facebook,” katanya seperti dilapor Kosmo.

Syed Saddiq berkata, semua pemimpin Muda dan ahli akar umbi akan turut melancarkan inisiatif mereka sendiri untuk mengumpul dana sebelum disalurkan ke dalam akaun parti tersebut.

“Sebagai contoh, ada di Sabah yang mungkin jual kasut. Ada yang mungkin menjual aset peribadi selain menawarkan khidmat mereka,” ujarnya.

Sebelum ini, Muda mengumumkan akan bertanding PRN atas kekuatan parti mereka sendiri tanpa bergabung dengan parti-parti politik yang besar.

Presiden Muda, Syed Saddiq Syed Abdul Rahman berkata, keputusan untuk bertanding secara bersendirian itu dibuat selepas mendapat sokongan daripada ahlinya sebelum ini.

Authors

Media Variasi

View all posts

Diyana Rahip

View all posts

View all posts

View all posts


PPIM, NGO, Emilia sumbang Rezeki Ramadan ke Penjara Kajang

KAJANG: Agensi kerajaan, swasta, pertubuhan bukan kerajaan (NGO) berlumba-lumba mengambil kesempatan untuk beramal ketika Ramadan dengan memberi bantuan kepada golongan asnaf, fakir miskin dan anak yatim.

Namun ada golongan yang juga memerlukan sumbangan namun tiada suara hendak diterjemahkan permintaan mereka iaitu warga tirai besi sering tersisih.

Mereka kehilangan segala-galanya di dunianya sebaik kaki melangkah ke tirai besi, yang ada hanya pergantungan kepada Tuhan semata-mata mengenai harapan dan masa depan.

Justeru, pihak Persatuan Pengguna Islam Malaysia (PPIM) dengan kolaborasi pelbagai NGO menyampaikan Sumbangan Pengagihan Pek Makanan Rezeki Ramadan Ke Penjara kepada kira-kira 2,000 penghuni termasuk staf Penjara Wanita Kajang sempena Keberkatan Ramadan, pada Jumaat, di sini.

NGO terlibat adalah Global Ikhwan Sdn Bhd (GISB), Hasani Group, Sahabat Serantau Malaysia, Restoran Anis Putri Pantai (M) Sdn Bhd, dan Kedai Ayam Gepuk Pak Gembus.

Menariknya, pempengaruh, Emilia Hanafi turut hadir memberi bantuan perseorangan pada program itu.

Emilia adalah bekas penghuni penjara sama yang pernah menjalani hukuman selama seminggu kerana menukar ganti tarikh lawatan ketiga-tiga anaknya, pada Jun 2022.

Penganjur program yang juga wakil Persatuan Pengguna Islam Malaysia (PPIM), Gulab Jan Fazal Eladi berkata, idea penganjuran program ini adalah dari wartawan Yati (Media Variasi) yang mengemukakan kepada PPIM.

“Selepas berbincang dengan Ketua Aktivis PPIM, Datuk Nadzim Johan beliau terus bersetuju dan minta saya uruskan pengumpulan dan penghantaran.

“Ada yang tidak mahu disebut nama, dan saya berharap selepas ini ada lagi pihak luar yang terus datang menyumbang kepada penghuni penjara.

“Saya percaya dengan cara ini, kita dapat menggembirakan mereka (warga penjara termasuk banduan), setiap orang wajar diberi peluang yang sama walaupun dalam keadaan berbeza.

“Harapan kami menerusi sumbangan ini dapat beri sinar di hujung terowong kehidupan, gembirakan orang lain, Tuhan gembirakan kita,” katanya kepada pemberita ketika ditemui di sini.

Gulab Jan turut mewakili pihak Hasani Group menyampaikan sumbangan selain Ketua Muslimah GISB Selangor, Saidah Nafisah Ashaari; dan Ketua Pemasaran Ayam Gepuk Malaysia, Mohd Effandy Saadon.

Kesemua sumbangan itu disampaikan kepada Penolong Kanan Komisioner Penjara Kajang, Zalina Mohd Yunos dibantu Penolong Penguasa Naterah Abdullah.

Sementara itu, Mohd Effandy berkata, pihaknya menyampaikan kira-kira 300 kilogram beras, dan menyifatkan kerjasama dengan pihak penjara adalah perkara yang tidak pernah terdetik di hati bahawa boleh melakukan sumbangan kepada penghuni di sana.

“Tahun sebelum ini kita sampaikan kepada asnaf, fakir miskin dan anak yatim. Tahun ini terdetik untuk kerjasama dengan PPIM yang berikan idea untuk sumbangkan beras kepada penjara wanita kajang.

“Kami rasa idea itu bagus kerana ini adalah salah satu tempat yang tak pernah terdetik dekat hati yang mungkin orang ini yang memerlukan.

“Tapi ramai orang fokus ke tempat yang ramai orang pergi, jadi kami cuba pergi yang kurang tempat sumbangan,” katanya.

Bagi Saidah Nafisah, sumbangan berkenaan diharapkan sumbangan berkenaan dapat memberi kegembiraan kepada penghuni penjara malah membuka peluang kepada mereka yang mahu bekerja dengannya jika berminat.

Author

Tun Puteh Wanti

View all posts

View all posts


Dr Wincci mahu buktikan artis bukan tin kosong

SUBANG JAYA: Keghairahan mengejar dan mencapai impian, Ratu Cantik Malaysia 2018, Dr Soo Wincci terus terbang tinggi menggapai awan untuk mencipta pencapaian baharu dalam bidang seni di luar negara pula.

Pemegang Malaysia Book Of Records menerusi pengiktirafan Miss World Malaysia Pertama Lulus PhD, itu tidak pernah berhenti menimba ilmu dan mencari peluang untuk memartabatkan bidang seni terutamanya bakat tempatan di luar negara.

Mengakui bukan seorang yang bijak, namun Wincci yang juga seorang pelakon, penyanyi dan pengacara mahu membuktikan pengorbanannya dalam mencapai pengiktirafan di peringkat dalam dan luar negara sebagai bukan artis ‘tin kosong’.

“Dalam mencari makna hidup, saya mencari pencapaian dalam dan luar negara. Saya nak cipta rekod dalam bidang seni, paling penting saya mahu bawa bakat Malaysia ke antarabangsa.

“Kita (penggiat seni) tak akan hanya tersekat di sini, jadi pendidikan adalah kaedah paling berkesan.

“Saya bukan seorang yang cerdik, jadi saya perlu menimba lebih ilmu, mencari ilmu dan erti hidup pada masa yang sama, mendidik orang lain, itu yang cari dalam hidup,” katanya kepada media.

Wincci berkata, dia tidak akan pernah berhenti terbabit dalam dunia seni kerana minatnya yang sangat mendalam, namun perlu bijak memilih cabang bidang yang ketika ini turut mengusahakan perniagaan, muzik dan produksi sendiri.

“Seorang artis bukan sahaja boleh berada di bidang seni, tetapi juga melangkah kaki di bidang pendidikan.

“Sekarang pun tak boleh jadi artis kosong. Sejak bergelar pendidik, secara jujurnya jadual saya sangat padat. Cuti semester pun, saya akan ambil cuti tanpa gaji kerana perlu masuk balik ke kaca TV, tetapi saya masih perlu berulang alik ke Sepanyol untuk buka pasaran di sana,” kata pensyarah produksi muzik dan perniagaan di Universiti Teknologi MARA (UiTM), Shah Alam itu.

Terdahulu, Wincci menerima Anugerah Best Intelligent Figure 2022 pada Majlis Perasmian Tokoh Pintar Terbaik 2022 anjuran Majlis Tindakan Pengguna Negara (MTPN) dengan kerjasama Kementerian Sumber Manusia (KSM) dan China Press, yang berlangsung di sebuah hotel, di sini.

Yang turut hadir, Presiden MTPN, Datuk Paduka Dr Kevy Yeo dan barisan anggota MTPN; Pengarah Bahagian Khidmat Pengurusan Jabatan Keselamatan dan Kesihatan KSM, Abdul Razak Junaidi; Ketua Penolong Pengarah Bahagian Khidmat Pengurusan Jabatan Perkhidmatan Awam Putrajaya, Muazam Mokhtar; dan Pengarah Jabatan Pendaftaran Pertubuhan (RoS) Selangor, Nurul Azhar Husin.

Author

Tun Puteh Wanti

View all posts

View all posts


Keluarga Aaron-Wooi Yik bangga, anggap kemenangan hadiah Hari Kebangsaan

KUALA LUMPUR: Kemenangan beregu lelaki negara Aaron Chia-Soh Wooi Yik meraih kejuaraan Kejohanan Badminton Dunia 2022 hari ini bukan sahaja menggembirakan keluarga masing-masing malah disifatkan satu kenangan terindah.

Lebih membanggakan bagi keluarga Aaron-Wooi Yik, kejayaan menamatkan penantian 45 tahun Malaysia untuk gelaran dunia yang pertama dilihat sebagai hadiah Hari Kebangsaan yang bakal disambut Rabu ini.

Bapa Wooi Yik, Soh Goon Chup, berkata seluruh keluarga menyaksikan perlawanan penuh bermakna itu menerusi televisyen di ibu negara.

“Seluruh keluarga kami sangat gembira dan bersyukur, saya betul-betul mahu ucapkan terima kasih kepada anak saya dan Aaron kerana dapat menang Kejohanan Dunia ini. Detik terindah buat keluarga,” katanya kepada Bernama.

Goon Chup, 65, pernah beraksi untuk skuad kebangsaan dalam acara beregu lelaki pada era 1970-an hingga 80-an turut berkongsi mengenai penglibatan Wooi Yik, 24, yang mula bermain badminton seawal usia enam tahun dengan beliau menjadi jurulatih pertama.

“Memang sejak kecil Wooi Yik suka main badminton. Dia akan ikut sekali apabila saya mengajar badminton di kawasan seperti Cheras dan Selayang untuk belajar dan main bersama-sama,” jelasnya.

Goon Chup juga berkata beliau selalunya akan hadir memberi sokongan kepada anaknya di stadium sebelum ini namun semakin berkurangan ketika ini disebabkan pandemik COVID-19 dan faktor umur.

Ditanya mengenai perancangan untuk meraikan kejayaan anaknya, beliau berkata jika Wooi Yik mendapat pelepasan untuk balik ke rumah, beliau akan mengadakan ‘makan besar’ bersama keluarga.

“Kita belum tahu lagi, dia akan beraksi dalam kejohanan Terbuka Jepun minggu depan, jika dapat balik ke rumah selepas itu, kita akan buat sambutan kecil. Mungkin makan besar, atau kalau kawan-kawan nak bergambar dengan dia, bawa dia,” katanya dengan nada jenaka.

Sementara itu, bapa Aaron, Chia Boon Foo turut berkongsi perkara sama, apabila seluruh keluarganya yang menyaksikan perlawanan itu meluahkan kegembiraan atas kejayaan bersejarah itu.

“Kemenangan ini sangat bermakna buat beliau, keluarga dan seluruh negara, terutamanya apabila dilakar pada Bulan Kebangsaan. Satu sejarah baharu kerana tidak pernah ada pemain dari Malaysia yang pernah menenangi gelaran ini,” katanya ketika dihubungi.

Terdahulu, Aaron-Wooi Yik mencipta sejarah sebagai wakil Malaysia pertama meraih gelaran di pentas dunia selepas menundukkan bekas juara dunia tiga kali dari Indonesia, Mohammad Ahsan-Hendra Setiawan 21-19, 21-14 dalam aksi final di Tokyo, Jepun.

Ia juga gelaran pertama bagi beregu di ranking keenam dunia itu di peringkat antarabangsa selepas memenangi pingat emas Sukan SEA 2019 di Manila, Filipina, serta gangsa Olimpik Tokyo 2020.

Ini adalah penampilan keempat Aaron-Wooi Yik di kejohanan dunia dengan pencapaian terbaik beraksi adalah mara sehingga suku akhir pada edisi 2018 di Nanjing, China.

Walaupun wakil negara pernah melangkah ke final sebanyak lapan kali, Malaysia tidak pernah merasai kejayaan di pentas Kejohanan Dunia itu.

Sebelum ini, pemain perseorangan lelaki Datuk Lee Chong Wei adalah pemain paling cemerlang apabila meraih tiga perak pada 2011, 2013 dan 2015, manakala peraknya pada edisi 2014 dibatalkan kerana kesalahan doping, selain Wong Choong Hann, yang kini pengarah kejurulatihan perseorangan Persatuan Badminton Malaysia (BAM) turut mara ke final pada 2003.

Malaysia pernah muncul naib juara beregu lelaki sebanyak empat kali menerusi Datuk Razif Sidek-Datuk Seri Jailani Sidek (1987), Cheah Soon Kit-Soo Beng Kiang (1993), Soon Kit-Yap Kim Hock (1997) dan Koo Kien Keat-Tan Boon Heong (2010). – BERNAMA

Author

MEDIAVARIASI

View all posts

View all posts


Wanita China terkait insiden kecoh KLIA pulang tanah air 4 Julai lalu – Saifuddin

WANITA warga China yang dikaitkan dengan kekecohan di balai ketibaan Lapangan Terbang Antarabangsa Kuala Lumpur (KLIA) baru-baru ini sudah pun meninggalkan Malaysia pada 4 Julai lalu.

Menteri Dalam Negeri, Datuk Seri Saifuddin Nasution Ismail menafikan laporan media bahawa wanita tersebut belum keluar dari negara ini.

“Sebenarnya pada 4 Julai lalu melalui penerbangan Shenzhen Airlines, ZH9030 pada jam 8.55 malam, wanita itu telah pun dicatatkan keluar daripada rekod Imigresen.

“Jadi apa moral pengajaran? Media kena cermat dan berhati-hati (dalam membuat laporan). Jangan petik sumber sembarangan terutamanya yang bercanggah kenyataan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

“Malangnya, dia (media terbabit) cuma memetik sumber yang tak dinamakan,” katanya memetik laporan Astro Awani.

Terdahulu, sebuah akhbar yang memetik sumber mendakwa tiada rekod yang menunjukkan wanita berkenaan telah meninggalkan negara.

Namun, Azam seperti dilapor berkata, dua wanita warga China sudah pulang ke negara asal pada 5 Julai.

Akhir bulan lalu, tular di media sosial insiden kekecohan di KLIA apabila Menteri Pelancongan, Seni dan Budaya, Datuk Seri Tiong King Sing didakwa menceroboh masuk Balai Ketibaan Antarabangsa, selepas seorang pelawat China tidak dibenarkan masuk ke negara ini oleh pihak imigresen.

Menteri berkenaan kemudian mendakwa ada ‘budaya rasuah’ membabitkan pegawai imigresen dalam mengurus proses ketibaan warga asing di KLIA.

Susulan itu, setakat 5 Julai lalu, SPRM mengesahkan sudah mengambil keterangan 14 individu berhubung dakwaan isu rasuah di pintu masuk negara.

Azam berkata, individu tersebut termasuk King Sing, dua wanita warga China serta lapan kakitangan Jabatan Imigresen Malaysia.

Author

Fazleen Safina Abd Jamil

View all posts

View all posts


Polis tahan pengasuh bantu kes bayi maut di taska

PETALING JAYA: Polis menahan pengasuh sebuah taska terkenal di Seksyen 6, Kota Damansara, di sini, susulan kematian seorang bayi perempuan berusia dua bulan, Selasa lalu.

Menurut Ketua Polis Daerah Petaling Jaya, Asisten Komisioner Mohamad Fakhrudin Abdul Hamid, pengasuh berkenaan ditahan untuk dirakam percakapan bagi melengkapkan siasatan.

“Pihak polis menerima maklumat daripada pihak hospital berhubung kejadian bayi meninggal dunia di taska berkenaan.

“Susulan itu, pengasuh yang berusia 40-an itu telah ditahan untuk dirakamkan percakapan, namun dibebaskan dengan jaminan polis pada hari yang sama kerana suspek mempunyai anak kecil. Suspek berkahwin dengan orang tempatan,” katanya seperti dilapor Astro Awani.

Sebelum ini, bapa mangsa, Faizul Ali Adam berkata, dia menerima panggilan daripada pihak taska memberitahu anaknya tidak sedarkan diri dengan muka pucat kebiruan, sebelum dibawa ke sebuah hospital di Kota Damansara.

Sebaik tiba di hospital berkenaan, Faizal dimaklumkan anaknya sudah meninggal dunia dan jenazahnya dirujuk ke Pusat Perubatan Universiti Malaya (PPUM) bagi proses bedah siasat.

Faizal kemudian membuat laporan polis selepas melihat rakaman televisyen litar tertutup (CCTV) di taska itu dan mendapati, ada unsur kecuaian pengasuh dipercayai warga asing di premis berkenaan ketika menjaga anaknya yang dalam keadaan berbedung.

Difahamkan, kejadian itu menimpa Qaseh Aulia pada hari kedua mangsa dihantar ke taska berkenaan.

Mengulas lanjut, Mohamad Fakhrudin berkata setakat ini, tiga individu termasuk ibu bapa mangsa telah dirakamkan percakapan.

“Kertas siasatan sedang dilengkapkan… pihak polis masih menunggu keputusan bedah siasat bayi berkenaan.

“Difahamkan taska tersebut mempunyai lima cawangan keseluruhannya,” katanya.

Mohamad Fakhrudin berkata, kes disiasat di bawah Seksyen 3 (1) (a) Akta Kanak-Kanak 2001.

Author

View all posts


Jambatan Bailey di Felda Selancar dibuka hari ini

KUANTAN: Jambatan Bailey di jalan utama Felda Selancar dan Perwira Jaya di Rompin, hari ini dibuka secara satu lorong kepada semua jenis kenderaan ringan.

Menteri Kerja Raya, Datuk Seri Alexander Nanta Linggi menerusi catatan di Facebook hari ini berkata, had muatan kenderaan yang ditetapkan untuk menggunakan jambatan itu ialah 40 tan dengan had kelajuan 30km/j sahaja.

“Saya menyeru kepada semua pengguna jalan raya agar sentiasa mematuhi arahan papan tanda yang disediakan dan berhati-hati di jalan raya,” katanya.

Pembinaan jambatan Bailey sepanjang 42.67 meter itu bagi membolehkan penduduk meneruskan urusan perjalanan selepas jalan utama itu runtuh pada 1 Mac lepas, akibat limpahan air deras ekoran hujan lebat berterusan.

Runtuhan jalan yang dianggarkan sepanjang 23 meter itu mengakibatkan kira-kira 12,000 penduduk setempat mengalami kesukaran untuk menuju ke bandar selepas jalan berkenaan ditutup bagi semua jenis kenderaan.

Jalan berkenaan menghubungkan penduduk Felda Selancar ke Segamat dan Muadzam Shah.

Pemasangan jambatan itu dilaksanakan Jabatan Kerja Raya (JKR) dengan kerjasama Angkatan Tentera Malaysia (ATM) melibatkan 80 petugas, selepas komponen jambatan itu digerakkan ke lokasi, Khamis lepas dari JKR Kuala Pilah, Negeri Sembilan dan JKR Daerah Petaling, Selangor. – BERNAMA


TMJ lancar wajah baharu SNBJ Khamis ini

PETALING JAYA: Kerja-kerja mempersiapkan Stadium Nasional Bukit Jalil (SNBJ) untuk menganjurkan Pestabola Merdeka 2023 masih dalam proses oleh agensi yang dilantik.

Pengerusi Perbadanan Stadium Malaysia (PSM), Datuk Hans Isaac berkata, keadaan stadium itu akan dipertontonkan kepada umum dalam satu majlis pelancaran yang akan dihadiri Tunku Mahkota Johor (TMJ), Tunku Ismail Sultan Ibrahim dan Menteri Belia dan Sukan, Hannah Yeoh.

“Kali pertama dalam sejarah PSM kami ada dua padang, satu saiz yang sama seperti SNBJ dibina di luar dan juga padang baharu Zeon Zoysia.

“Saya tak boleh nak beritahu banyak sangat kerana pelancarannya pada 12 Oktober ini, TMJ sendiri akan lancarkan inisiatif baginda itu, dan turut akan dihadiri oleh Hannah Yeoh,” katanya selepas menghadiri majlis pelancaran filem Harimau Malaya: The Untold Story di Hotel Sheraton, di sini pada Selasa.

Meskipun terdapat banyak permintaan yang mengharapkan Hans berkongsi tentang keadaan terkini stadium itu, namun beliau tidak boleh berbuat demikian bagi memberi penghormatan kepada TMJ, selaku individu yang banyak memberi sumbangan kepada perkara tersebut.

Namun, beliau percaya orang ramai pasti akan mengalami keterujaan ketika saingan Pestabola Merdeka yang bakal berlangsung pada 13 Oktober hingga 17 Oktober ini.

“Kami sudah baiki tandas, tempat solat dan banyak lagi.Kami harap rakyat Malaysia akan berasa bangga dengan apa yang kita laksanakan.

“Saya tak dapat kongsikan gambar kepada orang ramai kerana pelancaran itu pada 12 Oktober ini, kita biar TMJ dan Hannah Yeoh yang kongsikan gambar itu dahulu,” tambahnya.

Selepas pasukan Palestin menarik diri dalam Pestabola Merdeka edisi ke-43, kejohanan yang dianjurkan oleh Persatuan Bola Sepak Malaysia (FAM) itu hanya akan melibatkan tiga negara iaitu Malaysia, India dan Tajikistan.

Author

Fazleen Safina Abd Jamil

View all posts

View all posts


Hasni terus perjuang sektor tenaga boleh baharu

KUALA LUMPUR: Ahli Parlimen Simpang Renggam, Datuk Hasni Mohammad terus memperjuangkan kepentingan sektor tenaga boleh baharu (TBB) negara dengan mengesyorkan beberapa sebab berdasarkan pelan definitif dan perkembangan progresif, secara komprehensif.

Pengalamannya menyandang jawatan kanan dalam kerajaan negeri Johor sebelum ini, melihat banyak negara berminat dengan kesediaan untuk membangunkan inisiatif TBB, dan pusat data.

Bagaimanapun, ia dihalang oleh kebimbangan kerajaan persekutuan terdahulu, tanpa memetik di bawah pentadbiran siapa, atas alasan lebihan pengeluaran tenaga untuk eksport yang dipercayai boleh menguntungkan Singapura.

Katanya, Malaysia memerlukan lonjakan besar dalam usaha untuk membangunkan TBB, oleh itu langkah serta sebarang pelan perlu mendapat penerimaan pemegang taruh, terutama rakyat dan sektor swasta.

Beliau mengesyorkan tiga sebab iaitu, pertama dengan membangunkan TBB bagi menyokong sasaran Malaysia menjadi negara neutral karbon dan mencapai pelepasan karbon sifar bersih pada tahun 2050.

Kedua, katanya, subsidi tarif elektrik yang kian meningkat saban tahun dapat dijimatkan dengan penggunaan TBB secara meluas dalam kalangan masyarakat dan industri.

Ketiga pula katanya, pembangunan dan pembudayaan TBB melalui pelaburan oleh pihak swasta perlu digiatkan, justeru Malaysia memerlukan pelaburan sebanyak AS$375 bilion dalam pembangunan sektor TBB bagi mencapai sasaran kempen.

“Saya percaya, dalam mereformasi semula perbelanjaan fiskal negara, tenaga boleh baharu merupakan jawapan jangka masa panjang kita.

“Malaysia punya sasaran dan sekarang adalah masanya untuk mencapai sasaran yang kita sendiri tetapkan. It is now, or never,” demikian katanya.

Menjelaskan usaha membangunkan TBB, Hasni berkata, penghasilan karbon dioksida di Malaysia dianggarkan sebanyak 280 juta tan menjelang 2050, dan majoritinya ia disumbangkan oleh tenaga arang dan bahan bakar fosil.

“Buat waktu ini, bekalan tenaga elektrik dari sumber boleh baharu adalah pada kadar 25 peratus (%) dan kita masih lagi jauh dalam sasaran untuk mencapai sasaran 40% pada 2035.

“Saya berpendapat, kuasa Menteri menggantung kuatkuasa mana-mana atau peruntukan mengikut Akta 725 tidaklah bermaksud Menteri dengan bebas menggunakannya sehingga menimbulkan kesangsian pemegang taruh, terutama sekali pemain industri terhadap komitmen kita memperkasa TBB di Malaysia.

“Sebaliknya, kuasa yang diberikan wajar digunakan bagi menyokong usaha kerajaan memenuhi sasaran yang kita sendiri letakkan, samada mencapai negara neutral karbon 2050 atau pun meningkat bekalan tenaga elektrik dari sumber boleh baharu pada kadar 40% pada 2035,” katanya.

Jelas Hasni lagi, penggunaan TBB secara meluas dalam kalangan industri dan masyarakat juga dapat menjimatkan subsidi tarif elektrik, sebanyak RM4.16 bilion berbanding yang terkini diperuntukkan sebanyak RM14.91 bilion.

“Dalam konteks ini, jika keutamaan kerajaan adalah untuk mengurangkan jumlah perbelanjaan melalui rasionalisasi subsidi, terutama sekali subsidi tarif elektrik, maka meningkatkan penggunaan TBB adalah the only way forward (satu-satunya cara) bagi Malaysia.

“Selain usaha untuk tidak menaikkan tarif elektrik kepada golongan B40 dan M40, TBB juga lebih murah dan lebih mesra alam selain menjadi antara instrumen untuk mengurangkan perbelanjaan subsidi kerajaan pada jangka masa panjang.

“Ini kerana, negara barat sudah mula menjadikan renewable energy (sumber tenaga boleh baharu) sebagai sumber tenaga utama untuk menggantikan pergantungan kepada bahan bakar fosil yang amat terdedah kepada perubahan geopolitik dan manipulasi harga pasaran komoditi global.

“Secara total, pada 2050, AS$12 trillion boleh dijimatkan pelbagai negara jika tenaga boleh baharu menjadi sumber tenaga utama menggantikan bahan bakar fosil.

“Elok juga jika Malaysia membuat anggaran, pada 2050, berapakah perbelanjaan subsidi yang dapat dikurangkan kerajaan apabila sumber renewable energy menjadi sumber bekalan tenaga utama negara.

“Kita boleh menilai pilihan mana yang lebih menguntungkan buat fiskal negara,” katanya.

Oleh itu, Hasni berkata, anggaran pelaburan diperlukan Malaysia dalam usaha itu, bukan sahaja satu jumlah yang besar tetapi komitmen serius dari pelabur tempatan mahupun antarabangsa.

Bagaimanapun, pendedahannya dengan mendakwa kurang menarik pelabur dan pelabur kurang berpihak kepada pelaburan dalam sektor TBB di Malaysia, menjadikan negara terkebelakang berbanding Indonesia, Filipina, Thailand dan Vietnam.

Ia berdasarkan laporan International Market Intelligence berkenaan senario sektor tenaga itu terhadap Malaysia selain tajuk ‘headline’ yang sering dimainkan media yang menjadi sentimen dipercayai pemain industri.

“Malaysia lacks ‘strong’ renewable energy policies” dan “There are no incentives offered to large-scale renewables” adalah antara headlines yang dimainkan media dan juga sentimen yang dipercayai pemain-pemain industri.

“Seperti contoh, Malaysia mengalami masalah dalam menarik projek TBB berskala besar akibat kekurangan “robust policies” dari pihak kerajaan.

“Jika ada pun insentif dan polisi, pemain industri berpendapat ia hanya berfokus di sebelah utara negara.

“Padahal keperluan untuk renewable energy banyak tertumpu di selatan tanah air terutama sekali Lembah Klang,” jelasnya

Author

Tun Puteh Wanti

View all posts

View all posts


Bawa pengikut ajaran Si Hulk ke muka pengadilan

ISU ajaran sesat dan fahaman yang menyeleweng daripada ajaran Islam sebenar di Malaysia dalam keadaan membimbangkan apabila individu yang terlibat semakin berani menonjolkan diri secara terbuka.

Perkara itu boleh dilihat menerusi beberapa klip video tular di media sosial menunjukkan ramai antara mereka membuat pengakuan yang bertentangan dengan ajaran Islam.

Malah, pengikut golongan ajaran sesat tular itu yang dikenal sebagai Si Hulk seakan tidak takut dikenakan tindakan dan disifatkan seolah-olah mencabar pihak berkuasa dan negara.

Difahamkan, kebanyakan video pengakuan golongan itu dibuat di luar negara, didakwa di New Zealand dan Australia.

Mereka juga didakwa cuba mendapatkan permohonan suaka daripada kerajaan negara terbabit dengan menggunakan alasan diancam rakyat Malaysia.

Tindakan golongan tersebut mempromosi ajaran itu dipercayai sebagai strategi bagi mendapatkan perlindungan dan penempatan di negara berkenaan.

Menurut Mufti Pulau Pinang, Datuk Seri Dr. Wan Salim Wan Mohd. Noor, kepercayaan sedemikian perlu diluruskan serta dibendung supaya tidak tersebar kerana boleh mengancam masyarakat Islam, terutama golongan muda di negara ini.

“Kita tidak dapat memastikan apa tujuan sebenar di sebalik tindakan mereka merakamkan pengakuan tersebut sebelum menularkannya.

“Namun, sedia maklum bahawa dalam Islam, Nabi Muhammad SAW adalah rasul yang diutuskan Allah SWT untuk menyampaikan agama-Nya kepada seluruh manusia.

“Bagaimanapun, kelebihan Nabi Muhammad SAW sebagai Sayyidul khalqi atau sebaik-baik makhluk ini tidak harus membawa kepada kepercayaan melampau sehingga ke tahap pemujaan seperti mempertuhankan baginda,” katanya kepada Kosmo! semalam.

Tambah Wan Salim, siasatan terhadap individu yang terlibat dalam video tersebut harus dilakukan segera oleh pihak agama di Peringkat Persekutuan mahupun negeri.

Menurutnya, sesiapa yang percaya Nabi Muhammad SAW ialah Allah SWT, sesungguhnya telah terkeluar daripada agama Islam dan menjadi murtad dan boleh dijatuhi hukuman bunuh mengikut syariat Islam.

“Mereka yang terlibat harus bertaubat. Jika berdegil untuk terus berpegang dengan kesesatan tersebut, maka mereka perlu dihadapkan ke Mahkamah Syariah dan dikenakan hukuman mengikut peruntukan undang-undang sedia ada,” tambahnya.

Pada Ogos 2020, persidangan Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) Kali Ke-117 memutuskan bahawa ajaran Si Hulk sebagai sesat berdasarkan akidah Ahli Sunnah Wal Jamaah.

Untuk rekod, kira-kira 55 ajaran dan fahaman difatwakan sesat serta menyeleweng daripada ajaran Islam sejak 2004.

Pengarah Jabatan Agama Islam Wilayah Persekutuan (Jawi), Datuk Mohd. Ajib Ismail berkata, antaranya Ajaran Ahmadiah atau Qadiani pada tahun 2004, Ajaran Salah Haji Kahar Haji Ahmad Jalal (2006), Tariqat Zikrullah Hassan Anak Rimau dan Ayah Pin (2007), Syiah (2015), Millah Abraham (2016) dan Hizbut Tahrir (2018) serta banyak lagi.

Justeru, isu ajaran sesat di negara ini tidak boleh dipandang ringan dan pihak berkaitan perlu mengambil tindakan atau mengheret pelaku ke mahkamah bagi memberi pengajaran, sekali gus membantutkan usaha segelintir pihak menyebarkan kefahaman yang salah di negara ini. – KOSMO

Authors

Media Variasi

View all posts

Diyana Rahip

View all posts

View all posts

View all posts


‘Zaman Anwar’ tak perlu lagi bina mercu tanda – PM

CYBERJAYA: Perdana Menteri, Datuk Seri Anwar Ibrahim menegaskan, beliau tidak akan membina bangunan pencakar langit sebagai mercu tanda baharu pada zaman pentadbirannya.

Menurutnya, bangunan tinggi melangit yang sedia ada dalam negara ini sudah mencukupi.

Tambah Anwar yang juga memegang portfolio Menteri Kewangan, tumpuan akan diberikan lebih kepada mewujudkan ‘kota contoh’ dari segi kebersihan, keindahan dan ruang kepada golongan peniaga serta penjaja yang disifatkan nadi pembangunan ekonomi negara.

“Di bawah pentadbiran Anwar, saya tidak berhajat buat satu lagi mercu tanda, cukuplah ada menara berkembar, bangunan Tun Razak Exchange (TRX) dan menara lain.

“Zaman Anwar fikir yang perlu untuk menjana keupayaan kota contoh daripada segi kebersihan, keindahan dan ruang kepada golongan peniaga menengah selain tumpuan kepada penjaja serta warung yang mencecah ratusan ribu orang,” katanya seperti dilapor Utusan hari ini.

Anwar berkata demikian ketika berucap dalam majlis dialog Belanjawan 2023 di Putrajaya, pada Selasa.

Author

Diyana Rahip

View all posts

View all posts


Polis sahkan objek bawah kereta Siti Kasim bom jenis IED

KUALA LUMPUR: Objek yang diletakkan pada tayar belakang kereta milik peguam yang juga aktivis, Siti Zabedah Kasim atau dikenali Siti Kasim dipercayai ialah bom jenis Improvised Explosive Device (IED).

Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima laporan pada jam 12.38 tengah hari, Jumaat menyatakan ada objek menyerupai bom yang diletakkan bahagian tayar belakang kereta jenis Toyota Celica milik Siti Kasim.

Menurutnya, sejurus terima panggilan itu, pasukan polis telah menutup kawasan sekitar kenderaan yang mempunyai bahan letupan terbabit serta memanggil Unit Pemusnah Bom (UPB) dan pasukan bomba.

“Pemeriksaan dilakukan mendapati dua botol plastik yang diletakkan di bahagian tayar belakang itu dipercayai bom jenis IED,” katanya ketika ditemui pemberita di lokasi kejadian di Jalan Maarof di sini pada Jumaat.

Beliau berkata, siasatan lanjut akan dilakukan pihak polis untuk mendapatkan pengesahan mengenai bahan letupan itu.

Katanya, IED itu berjaya dibawa keluar dan akan dihantar kepada pakar forensik untuk pengesahan yang lebih tepat.

“Siasatan terhadap mangsa (Siti Kasim) pula mengatakan dia berada di lokasi kejadian untuk servis keretanya sebelum memulakan perjalanan ke Kelantan. Dia juga mendakwa ada menerima ancaman sebelum,” ujarnya lapor Sinar Harian.

Sebelum itu, Siti Kasim memuat naik secara langsung di Facebook peribadinya mendakwa terdapat objek menyerupai bom diletakkan pada keretanya.

Siti Kasim berkata, dia menyedari objek yang diletakkan di bahagian tayar itu ketika menghantar kenderaannya itu ke pusat servis kereta, di Jalan Maarof, kira-kira jam 12 tengah hari, Jumaat.

Author

Media Variasi

View all posts

View all posts


FELCRA sebagai pengeluar benih asas padi wangi MRQ76

SERDANG: Kementerian Pertanian dan Industri Makanan (MAFI) memberi kepercayaan kepada FELCRA Berhad melalui FELCRA Plantations untuk menjadi pengeluar benih asas padi wangi MRQ76.

Benih asas padi itu dikomersialkan oleh FGV Integrated Farming Holdings Sdn Bhd.

Menteri Pembangunan Luar Bandar, Datuk Seri Mahdzir Khalid berkata, FELCRA diberi peranan utama dalam memastikan kualiti dan kuantiti benih asas padi wangi MRQ76 sentiasa terjamin dan mencukupi bagi tujuan penanaman padi wangi berskala besar di bawah program SMART Sawah Berskala Besar (SBB).

“Kerjasama pintar di antara pihak MAFI dan FGV dalam program SMART SBB ini telah terbukti mampu meningkatkan hasil pengeluaran padi sehingga satu tan metrik sehektar.

“Sekaligus meningkatkan hasil pendapatan pesawah dengan harga jualan padi RM1,540 per  tan metrik berbanding RM1,260 per tan metrik untuk varieti padi putih,” katanya.

Beliau berkata demikian pada sidang media selepas mengadakan lawatan ke Laman Padi, MAFI, di Pameran Pertanian, Hortikultur dan Pelancongan Agro Malaysia (MAHA) 2022 di sini hari ini.

Turut hadir, Ketua Pengerusi Padiberas Nasional Berhad (Bernas), Datuk Seri Rohani Abdul Karim, Ketua Pengarah Kawal Selia Padi dan Beras, MAFI, Azman Mahmood dan Ketua Pegawai Eksekutif FELCRA, Datuk Mat Roni Zakaria.

Jelas Mahdzir, program SMART SBB telah terbukti berjaya meningkatkan hasil pengeluaran padi khususnya di kawasan penanaman padi di bawah pengurusan FELCRA Berhad di Seberang Perak dan Barat Laut Selangor.

Seiring dengan revolusi perindustrian keempat 4.0 (IR4.0), FELCRA tambah Mahdzir, telah membuat perubahan dalam pengurusan tanaman padi melalui penggunaan aplikasi teknologi seperti dron.

Sejumlah RM1.8 juta telah diperuntukkan oleh Kementerian Pembangunan Luar Bandar (KPLB) untuk pembangunan teknologi dron di estet FELCRA.

Ia bertujuan bagi menggalakkan dan menarik minat golongan muda khususnya anak peserta FELCRA untuk menceburi industri padi sekaligus menyediakan peluang pekerjaan baru di kawasan terbabit.

“FELCRA turut mempunyai kepakaran dalam melaksakan kerja-kerja kajian profil tanah bagi membantu pesawah mengenal pasti nutrien tanah dan tahap kesuburan tanah. Perkara ini penting dalam memastikan rawatan tanah dapat dilaksanakan secara efisyen dan efektif.”

Selain itu tambah Mahdzir, FELCRA turut menjalin kerjasama dengan syarikat swasta bagi menghasilkan produk beras putih menggunakan jenama sendiri sebagai menyokong Dasar Jaminan Keselamatan Makanan Negara.

“Tahun ini, KPLB telah menyediakan peruntukan sebanyak RM12 juta kepada FELCRA bagi melaksanakan kerja-kerja naik taraf untuk menambahbaik infrastruktur ladang.

Ini selaras dengan evolusi industri padi dan beras negara bagi menjamin keselamatan bekalan negara, kata Mahdzir.

Author

Tun Puteh Wanti

View all posts

View all posts


KPDN rampas lebih 3,000 unit alat ganti kenderaan tiruan RM240,792

PUTRAJAYA: Kementerian Perdagangan Dalam Negeri dan Kos Sara Hidup (KPDN) merampas sebanyak 3,043 unit alat ganti kenderaan jenama Hyundai dan KIA disyaki tiruan bernilai RM240,792 dalam dua serbuan berasingan di Batu Caves, Selangor dan Cheras, Kuala Lumpur, minggu lepas.

Ketua Pengarah Penguatkuasa KPDN, Datuk Azman Adam berkata, dalam serbuan 7 Februari lalu, alat ganti tersebut ialah penapis minyak, penapis angin dan tali sawat.

Beliau berkata, serbuan oleh sepasukan penguat kuasa KPDN Putrajaya itu adalah berdasarkan risikan awal yang dilakukan beberapa hari sebelum serbuan selepas menerima aduan daripada pemilik cap dagangan berdaftar barangan terbabit.

Katanya, pegawai penguat kuasa menahan dua lelaki tempatan berusia 30 dan 40 tahun yang masing-masing mengaku sebagai pemilik premis berkenaan serta menyita beberapa dokumen perniagaan.

“Individu berkenaan ditahan bagi membantu siastaan mengikut Seksyen 102(1)(c) Akta Cap Dagangan 2019,” katanya dalam kenyataan di sini, hari ini.

Akta berkenaan memperuntukkan denda sehingga RM10,000 bagi setiap barang tiruan atau penjara sehingga tiga tahun atau kedua-duanya sekali, manakala bagi kesalahan kedua dan seterusnya denda tidak melebihi RM20,000 atau penjara tidak lebih lima tahun atau kedua-duanya, jika sabit kesalahan.

Beliau menasihatkan pengguna agar sentiasa berhati-hati ketika membeli alat ganti kenderaan sama ada di premis atau secara dalam talian selain tidak menyokong sebarang aktiviti penjualan barangan tiruan kerana dikhuatiri boleh mengakibatkan kerugian serta menjejaskan keselamatan. – BERNAMA


PRN: PN kekal guna logo gabungan di empat negeri – Muhyiddin

MUAR: Perikatan Nasional (PN) akan kekal menggunakan logo perikatan berkenaan di empat negeri pada Pilihan Raya negeri (PRN) akan datang, sama seperti ketika Pilihan Raya Umum (PRU) yang lepas.

Pengerusinya, Tan Sri Muhyiddin Yassin berkata, empat negeri berkenaan ialah Pulau Pinang, Selangor, Negeri Sembilan dan juga Kedah, selain masih menunggu kata putus daripada Kelantan serta Terengganu.

“Setakat hari ini kita kekalkan… kecuali kalau PAS minta perubahan, sebelum ini mereka (PAS) menerima logo PN di Kedah dan mereka gunakannya sampai sekarang, mereka masih kekalkannya.

“Tapi di Kelantan dan Terengganu kalau mereka gunakan logo PAS pun tidak mengapa. Orang dah kenal dah PN ini, hanya untuk pilihan raya tetapi secara dasarnya hubungan kita dalam PN cukup baik. Ia (hubungan) ada kemajuan sebenarnya jika nak dibandingkan dengan PRU yg lepas,” katanya di sini hari ini.

Beliau berkata demikian pada sidang media di Jamuan Hari Raya Aidilfitri Parlimen Pagoh dan Dewan Undangan Negeri (ADUN) Bukit Kepong di Kompleks Sukan Pagoh, yang turut dihadiri oleh ADUN Bukit Kepong, Datuk Seri Dr Sahruddin Jamal.

Muhyiddin turut menyifatkan PRN kali ini akan menjadi satu tanda aras baru yang akan menunjukkan hala tuju masa depan politik negara. – BERNAMA


Po-Land Grape Machang: Kebun anggur pertama di Kelantan

SIAPA sangka, hobi yang pada mulanya hanya sekadar suka-suka itu boleh berubah menjadi sumber pendapatan lumayan.

Itulah yang dialami oleh seorang bekas jurugambar di ibu kota yang kini bergelar pekebun tanaman anggur di Po-Land Grape Machang (PGM), Kelantan.

Menurut Nur Taufiq Yusuf, 33, minatnya untuk menanam anggur itu bermula ketika negara dilanda COVID-19 di mana pada ketika itu, dia tidak mempunyai sumber pendapatan yang stabil.

“Saya belajar menanam anggur ini awal-awal daripada kawan-kawan.

“Pada awalnya, saya tanam sebab suka-suka, selepas pada enam bulan itu, dia (pokok anggur) mengeluarkan hasil.

“Bila keluar hasil itu, sambutan orang ramai. Sampai satu hari boleh mencecah pengunjung hampir 500 ke 600 orang lagi-lagi waktu musim berbuah,” katanya kepada MEDIA VARIASI dalam kunjungan Xpresi Media anjuran Tourism Malaysia di Po-Land Machang Grape, baru-baru ini.

PGM merupakan kebun anggur pertama di Kelantan milik keluarga Taufiq yang kini semakin komersial sehingga mendapat perhatian orang ramai untuk berkunjung melihat tanaman anggur serta merasai sendiri pengalaman memetik buah anggur yang segar.

Meskipun tiada penjualan buah anggur di PGM, pengunjung masih boleh membeli benih, keratan dan anak pokok anggur di kebun berkenaan.

Mengimbau kembali kisah menceburi dunia perkebunan, Taufiq menyatakan pada mulanya dia hanya menanam tujuh anak pokok dengan modal RM1,500.

“Pada awalnya, saya bermula dengan hanya tujuh pokok sahaja, selepas enam bulan, ketujuh-tujuh pokok itu berbuah.

“Selepas itu, baru kita cari inisiatif lain, cari benih, jumpa dengan kawan-kawan (khidmat nasihat), ada juga dapatkan benih direct daripada Ukraine sampai sini (Malaysia) dengan keratan batang, so kita cuba tanam dan Alhamdulillah, semua hidup.

“Sekarang ini kawasan ini (kebun anggur) lebih kurang dalam 10 ekar, dalam kawasan 10 ekar ini boleh muatkan lebih kurang 120 pokok anggur,” ujarnya.

Maklum Taufiq, kebanyakan benih yang ditanam di kebunnya itu terdiri daripada negara Ukraine, Jepun dan Amerika Syarikat (AS).

Jelasnya, sehingga kini terdapat lebih 50 jenis variasi anggur yang ditanam di kebunnya itu antaranya Jupiter, Black Ozark, Alfonso Lavalle, Dickson, Faith dan Vales.

“Setiap jenis mempunyai rasa yang berbeza, warna anggur macam-macam ada hitam, merah, hijau, kuning, bentuk pun bulat, lonjong, besar dan kecil macam-macamlah.

“Sekarang ini kita ada lebih 50 variety anggur, 30 variety sudah berbuah tinggal lagi 20 kita tengah mengkaji untuk dapatkan hasil.

“Biasanya anggur akan masak dalam masa tiga bulan, 60 hari atau ada juga yang ambil masa dalam 75 hari sehingga 120 hari tengok pada jenis variety,” katanya.

Dalam pada itu, Taufiq turut menjelaskan bahawa anggur adalah sejenis tanaman yang memerlukan cahaya matahari dan perlu dikawal penerimaan kuantiti air.

“Ramai yang anggap anggur berbuah di tempat yang sejuk, ramai yang datang tak sangka yang anggur boleh berbuah di tempat panas tapi sebenarnya anggur memang memerlukan cuaca yang panas untuk berbuah. Kita sebenarnya dah salah anggap.

“Contoh di negara luar, anggur hanya berbuah dalam tempoh empat bulan iaitu waktu musim panas jadinya waktu itu sahaja berbeza dengan di negara kita yang sentiasa panas jadi anggur boleh berbuah sepanjang tahun.

“Untuk tanaman anggur, kita memerlukan rumah hujan sebab anggur alah kepada air hujan, dia tak nak air hujan direct. Tapi anggur memerlukan cahaya matahari terus.

“Satu lagi, apabila musim hujan time tu kita kena struggle sikit jaga tanaman sebab masa musim hujan buah susah nak dapat sebab kena serangan serangga so buah jadi macam berkarat, bunga pun jarang-jarang lekat.

“Air tak mempengaruhi buah cuma kalau air terlebih, dia akan rosakkan bunga (sebelum berbuah) jadi tak lekat buah, so kena jaga kuantiti air supaya buah berkualiti,” maklumnya.

Alamat: Po-land Grape Machang
Kampung Batu 31
18500 Machang, Kelantan

Author

Diyana Rahip

View all posts

View all posts


Semua orang berisiko terkena serangan strok haba – Pakar

KUALA LUMPUR: Strok haba berisiko untuk terjadi kepada semua orang sekiranya seseorang itu terdedah kepada persekitaran panas melampau, tanpa mengira tahap kesihatan diri seseorang.

Pakar Perubatan Kesihatan Awam Kementerian Kesihatan, Dr Norlen Ahmad berkata, golongan warga emas, kanak-kanak dan mereka yang mempunyai penyakit kronik seperti kencing manis, darah tinggi dan obesiti, bagaimanpun lebih berisiko mendapat strok haba.

“Warga emas lebih berisiko tinggi kerana biasanya mereka mempunyai pelbagai penyakit yang membuatkan mereka lebih sensitif dan mekanisme pengeluaran peluh atau kawalan suhu badan tidak lagi cekap,” katanya pada program Jendela Fikir, siaran Bernama Radio hari ini.

Dr Norlen berkata, strok haba adalah satu kecemasan perubatan yang boleh berlaku secara pantas dan langkah segera perlu diambil untuk mengurangkan suhu badan bagi mengelakkan mangsa mengalami kondisi yang lebih serius seperti kegagalan fungsi otak, sawan dan yang paling serius mendatangkan maut.

Katanya, antara langkah segera yang boleh diambil adalah meletakkan tuala basah di atas kepala, bawah ketiak, tepi paha serta tengkuk mangsa selain memindahkan mangsa ke tempat yang lebih sejuk dan redup.

“Tempat-tempat tersebut merupakan laluan saluran darah besar dan meletakkan tuala basah akan mempercepatkan proses alihan haba dalam badan dan seterusnya mengurangkan suhu teras badan,” katanya.

Menurutnya, antara langkah pencegahan yang boleh diambil orang ramai adalah mengurangkan aktiviti fizikal di kawasan panas, memperbanyak minum air terutamanya air kosong, memakai pakaian yang longgar dan nipis serta memantau kesihatan ahli keluarga berisiko.

Minggu lalu seorang kanak-kanak lelaki berusia 11 tahun dari Kampung Perupok, Bachok Kelantan, meninggal dunia di Klinik Kesihatan Balai, Bachok akibat strok haba dan dehidrasi.

Sebelum ini  Jabatan Meteorologi Malaysia (MetMalaysia) mengeluarkan amaran, beberapa kawasan di Semenanjung dan Sabah diramal mengalami cuaca panas Tahap 1 (Berjaga-jaga) sekurang-kurangnya tiga hari berturut-turut dengan suhu maksimum sehingga 35 dan 37 darjah Celsius, bagaimanapun keadaan itu dijangka akan reda dalam beberapa hari lagi. – BERNAMA


Pearly-Thinaah cipta sejarah beregu wanita pertama juara Terbuka Perancis

KUALA LUMPUR: Beregu wanita utama negara, Pearly Tan-M. Thinaah mencipta sejarah dalam menamatkan kemarau kejuaraan selepas mengungguli kejohanan badminton Terbuka Perancis yang berlangsung di Stade Pierre de Coubertine di Paris, malam tadi.

Kejayaan menumbangkan pilihan keempat yang juga juara dunia dua kali, Mayu Matsumoto-Wakana Nagahara dari Jepun 21-19, 18-21, 21-15 di pentas final itu, menyaksikan Pearly-Thinaah menjadi beregu wanita Malaysia pertama merangkul gelaran Terbuka Perancis.

Kemenangan itu ialah gelaran kedua dan kejayaan terbesar pasangan nombor 11 dunia itu dalam siri Jelajah Dunia Persekutuan Badminton Dunia (BWF) selepas menjuarai Terbuka Switzerland, Mac tahun lepas.

Aksi yang berlanjutan hingga 72 minit itu ialah pertemuan pertama kedua-dua pasangan.

Pada set pertama, Pearly-Thinaah yang bermula perlahan berjaya bangkit dengan menampilkan aksi berkeyakinan untuk terus mendahului perlawanan hingga 18-10, namun berdepan detik cemas apabila dikejar 20-19 sebelum berjaya meraih mata kemenangan.

Momentum positif itu gagal diteruskan dalam set kedua meskipun mereka berusaha gigih menandingi kehebatan Matsumoto-Nagahara yang lebih ‘ghairah’ dan cemerlang memenangi setiap mata sekali gus mengheret perlawanan ke set penentuan.

Selepas tunduk di set kedua, Pearly-Thinaah bermula perlahan di set ketiga apabila ketinggalan 2-6, namun bangkit tampil lebih cekap, bermotivasi serta kurang melakukan kesilapan untuk mendominasi perlawanan bermula di kedudukan 8-7 sehingga menoktahkan kemenangan dengan kelebihan enam mata.

Sebelum ini, bekas beregu wanita negara Wong Pei Tty-Chin Eei Hui muncul naib juara Terbuka Perancis pada 2008.

Terbuka Perancis ialah kejohanan acara Jelajah Dunia Super 750 BWF, kejohanan tahap tiga yang menawarkan hadiah bernilai US$49,950 (kira-kira RM235,000) bagi pemenang acara beregu dan US$23,625 (kira-kira RM111,000) bagi finalis, selain mata ranking BWF.

Dalam pada itu, pemain nombor satu dunia Viktor Axelsen dari Denmark muncul juara perseorangan lelaki selepas mengatasi rakan senegara Rasmus Gemke 21-14, 21-15. – BERNAMA


Dwirangkaian 5G disifatkan penyelesaian menang-menang – Penganalisis

KUALA LUMPUR: Langkah kerajaan untuk melaksanakan dwirangkaian 5G selepas pelaksanaan rangkaian itu di bawah Digital Nasional Bhd (DNB) mencapai 80 peratus liputan, disifatkan sebagai jalan penyelesaian ‘menang-menang’.

Ahli Ekonomi dari Universiti Tun Abdul Razak, Prof Barjoyai Bardai berkata, langkah ‘memecah’ rangkaian tunggal pelaksanaan 5G itu akan membolehkan pemain industri menerokai lebihan 20 peratus liputan sekali gus mampu menarik minat pelaburan asing.

“Apabila dibuka kepada pemain lain selepas capaian mencapai 80 peratus, ini akan memberi peluang pertandingan dalam pasaran atau pertandingan bermonopoli iaitu ada satu syarikat besar dan syarikat kecil bertanding.

“Dalam hal ini, syarikat kecil akan menjadi asas perbandingan kerana kalau mereka boleh menawarkan kecekapan terbaik pada harga yang rendah apabila pelaksanaan, syarikat besar perlu mengikuti langkah sama,” katanya kepada Bernama.

Beliau berkata sekiranya pasaran 5G mengembang dalam jangka masa tiga tahun akan datang, dijangka 80 peratus pasaran yang dipegang oleh syarikat tunggal akan menurun kepada 60 peratus.

Semalam, Menteri Komunikasi dan Digital Fahmi Fadzil berkata, kerajaan memutuskan untuk menukar model pelaksanaan 5G ketika ini kepada dwirangkaian sebaik sahaja pelaksanaan semasa di bawah DNB mencapai 80 peratus liputan di kawasan berpenduduk.

Perkara itu diputuskan dalam mesyuarat Kabinet yang dipengerusikan Perdana Menteri, Datuk Seri Anwar Ibrahim.

Sementara itu, Presiden dan Ketua Pegawai Eksekutif Emir Research, Datuk Dr Rais Hussin Mohamed Ariff menyifatkan pelaksanaan dwirangkaian 5G sebagai langkah tepat memandangkan tiada sebab yang kukuh untuk bergantung kepada satu entiti sahaja bagi pelaksanaan sebuah inisiatif besar.

“Penggantungan kepada sebuah syarikat sahaja hanya akan menghalang inovasi, menimbulkan rasa tidak puas hati, berupaya meningkatkan risiko rasuah dan membantutkan sebarang perubahan,” katanya kepada Bernama.

Mengenai amaran Kesatuan Eropah (EU) dan Amerika Syarikat (AS) tentang keselamatan negara sekiranya menggunakan kelengkapan 5G keluaran Huawei, Rais berkata berdasarkan data umum, hampir semua negara EU termasuk Jerman, Perancis, United Kingdom dan Sepanyol menggunakan kelengkapan Huawei untuk pelaksanaan 5G di negara mereka.

“Ini adalah negara besar… dan perubahan landskap geopolitik juga menuntut Malaysia kekal neutral dalam keutamaan teknologi dan sebagai sebuah negara berdaulat, Malaysia perlu melakukan yang terbaik untuk jangka masa panjang.

“Kita tidak boleh bergantung kepada satu teknologi dan rangkaian sahaja. Saya rasa adalah penting untuk kita mempunyai kelebihan yang berdaya tahan serta teguh yang akan dapat menangani semua kemungkinan,” katanya dalam program Bernama TV, The Brief hari ini. – BERNAMA


Bayi perempuan ditemukan atas jalan raya di Tambunan

KENINGAU: Seorang bayi perempuan yang cukup sifat ditemukan ditinggalkan di atas jalan raya di Jalan Kampung Korikot, Tambunan dekat sini awal pagi tadi.

Ketua Polis Daerah Keningau DSP Nor Rafidah Kasim berkata bayi perempuan itu, ditemukan orang awam pada pukul 1.05 pagi sebelum membuat laporan kepada pihak polis.

Beliau berkata pihaknya menerima laporan mengenai perkara itu pada pukul 2.38 pagi, dan siasatan awal mendapati, bayi perempuan tersebut ditemukan orang awam yang sedang dalam perjalanan pulang ke rumah.

“Bayi tersebut dalam keadaan dibalut dengan kain putih bercorak bunga. Pengadu terkejut dan terus mengangkat bayi itu masuk ke dalam kereta.

“Bayi terbabit kemudian dibawa ke Hospital Tambunan untuk pemeriksaan dan rawatan lanjut,” katanya dalam kenyataan hari ini.

Nor Rafidah berkata bayi perempuan tersebut dalam keadaan stabil dan masih mendapatkan rawatan di hospital berkenaan.

Beliau berkata kes disiasat di bawah Seksyen 317 Kanun Keseksaan dan orang ramai yang mempunyai sebarang maklumat berhubung kes itu, diminta menghubungi pegawai penyiasat  Inspektor Mohd Damsa Dahlan di talian 016-448 6747. – BERNAMA


Nahas Elmina: ‘Tindakan pecut, potong kereta pemandu Grab selamatkan nyawa kami’

KUALA LUMPUR: Tindakan pantas guru tadika memintas sebuah kenderaan di depannya, menyelamatkan dia dan muridnya daripada menjadi mangsa nahas pesawat terhempas di Elmina, Shah Alam, Selangor, kelmarin.

Masikah Ta’ibah Zakaria, 25, berkata, dia bersama dua muridnya melalui Elmina selang beberapa saat sebelum pesawat berkenaan terhempas dan meletup.

“Seperti biasa, dari tadika di Denai Alam saya melalui kawasan itu ke Subang Bestari untuk menghantar dua beradik itu ke rumah.

“Sebenarnya, sebelum pesawat terhempas, saya sudah nampak sebelum jambatan Elmina yang pesawat nak ‘landing’, jadi saya tak fikir apapun hingga saya cemas apabila terdengar bunyi enjin pesawat sangat kuat dan berdekatan dengan kereta.

“Waktu itu saya hanya fikir nak selamatkan diri dan ada dua nyawa lagi di tempat duduk belakang. Jadi saya tekan pedal minyak dan beberapa saat selepas itu saya lihat melalui cermin sisi ada letupan di belakang kami,” katanya ketika dihubungi Harian Metro.

Video kereta wanita itu memecut laju memintas kereta dipercayai milik pemandu e-hailing, Allahyarham Sharipuddin Shaari beberapa saat sebelum letupan berlaku di belakang mereka tular di TikTok dan Instagram, semalam yang turut disahkan ibu kanak-kanak itu.

Bercerita lanjut, Masikah berkata, dia demam kerana masih terkejut dengan kejadian yang hampir meragut nyawanya dan murid, malah tidak menyangka rupanya dia memintas kereta pemandu e-hailing, Allahyarham Sharipuddin.

“Saya masih tak sangka boleh terselamat daripada nahas itu dan rasa sangat bersyukur Allah lindungi saya dan anak yang saya bawa selamat.

“Saya percaya Allah gerakkan hati saya untuk memecut laju hari itu dan saya anggap ini juga satu peringatan buat saya supaya berhati-hati dan lebih berwaspada lagi,” katanya.

Sementara itu, ibu kepada dua beradik itu yang mahu dikenali sebagai Lily berkata, dia melakukan sujud syukur sebaik saja menerima khabar dua anaknya Maliq Adam Malik Faisal dan Maliq Farhan masing-masing berumur enam dan empat tahun terselamat daripada nahas itu, petang kelmarin.

“Saya baru saja selesai solat ketika dihubungi pihak tadika yang bertanyakan keadaan dua anak sebelum mereka memaklumkan kereta dipandu guru anak saya terselamat daripada nahas itu.

“Hari itu, saya hampir kehilangan anak tetapi syukur Allah lindung dua anak istimewa saya dan ini mengingatkan saya jika seseorang itu terlepas daripada bencana, pasti ada kebaikan dia buat atau doa seorang ibu, saya tak tahu apa kebaikan guru itu lakukan, tetapi saya percaya ini semua kuasa Allah dan ada hikmahnya,” katanya.

Dua beradik itu sukar melahirkan perasaan mereka selepas kejadian itu berikutan Maliq Adam menghidap austime manakala Maliq Farhan masalah pertuturan lambat.

“Saya tidak tahu mereka trauma atau tidak, tapi apa yang pasti mereka melihat nahas itu berlaku di belakang mereka kerana keduanya-duanya cuba bercakap dengan saya mengenai api dan ‘boom’.

“Hubungan saya dengan guru itu juga tidak terhenti, malah saya terhutang nyawa dengan guru anak saya itu dan berterima kasih dengannya dan sampai bila-bila pun saya akan simpan kenangan ini, suatu hari apabila mereka besar jika umur saya masih panjang, saya akan ceritakan mereka pernah terlepas daripada nahas itu,” katanya.

Author

Media Variasi

View all posts

View all posts


Luqman Hakim sertai kelab Iceland, Njarðvík FC

PEMAIN muda negara, Luqman Hakim Samsudin,23, kini sah menyertai kelab Liga Iceland, Njarðvík FC secara pinjaman selama setahun.

Pengumuman itu dibuat di laman sosial rasmi kelab Njarðvík itu, dengan berkata “Njardvík telah mencapai kata sepakat dengan KV Kortrijk untuk meminjam Luqman Hakim selama semusim sehingga saingan 2023 tamat.

Luqman Hakim til liðs við Knattspyrnudeild Njarðvíkur að láni frá K.V. Kortrijk í Belgíu.

Lesa má nánar um málið hér: https://t.co/EXE1htGvpQ pic.twitter.com/pfikHfxaWT

— NjarðvíkFC (@fcnjardvik) February 6, 2023

“Berasal dari Malaysia, Luqman merupakan pemain di bahagian serangan dengan jumlah dua penampilan bersama Malaysia dan banyak penampilan bersama pasukan junior.

“Pemain berusia 20 tahun itu termasuk dalam senarai 60 pemain muda berpotensi pada 2019. Beliau menyertai Kortrijk pada 2020 dan sejak itu telah membuat dua penampilan bersama skuad senior. Selain itu, beliau juga beraksi bersama skuad B-21 Tahun kelab.

“Luqman telah tiba di negara ini dan kami tidak sabar untuk melihat beliau beraksi. Kami mengucapkan selamat datang kepada Luqman”.

Memetik laporan Vocket FC, Luqman pernah diturunkan dalam beberapa perlawanan membabitkan pasukan utama KV Kortrijk pada musim ini. Antaranya, bertemu dengan OH Lueven pada aksi peringkat 16 pasukan terakhir Piala Belgium.

Author

Muhammad Nor Fadzly Mahat

View all posts

View all posts


Musk tukar logo burung di laman web Twitter dengan X rekaan peminat

ELON Musk telah menukar logo Twitter, menggantikan burung biru yang terkenal dengan X yang menjadi sebahagian daripada visi jutawan itu untuk mengubah perkhidmatan berusia 17 tahun itu menjadi aplikasi untuk segala-galanya.

Ia hanya mengambil masa 24 jam. Pada lewat Sabtu, Musk menjemput 149 juta pengikutnya untuk mencadangkan rekaan logo X, kemudian memilih salah satu reka bentuk dan menjadikannya identiti jenama baharu syarikat itu pada Ahad.

X kini menjadi logo halaman utama platform sosial, foto profil Musk dan juga sebahagian daripada paroses memuatkan animasi.

Dia mengesahkan dalam respons kepada pengikut bahawa dia berhasrat untuk mengguna pakainya sebagai reka bentuk sementara, yang “mungkin berubah kemudian, pasti akan diperhalusi.”

Grafik itu kemudiannya ditayangkan di pejabat Twitter di San Francisco dan digunakan sebagai imej latar belakang oleh Ketua Pegawai Eksekutif, Linda Yaccarino, yang menghantar tweet sokongannya dan foto X bertingkat.

Bagaimanapun, polis muncul pada petang Isnin semasa usaha untuk menanggalkan huruf “Twitter” dari papan tanda besar yang dilekatkan pada bangunan pejabat San Francisco.

Namun sebenarnya ia adalah kerana kren digunakan untuk menurunkan huruf itu dan ruang jalan yang diambilnya.

Jabatan polis San Francisco menghentikan kerja itu pada petang Isnin dan bercakap dengan pekerja yang ditugaskan untuk mengalihkan papan tanda itu, menurut akhbar San Francisco Standard.

Huruf “er” masih tertinggal disebabkan gangguan itu, lapor saluran berita itu.

Semasa mencari logo sumbangan orang ramai, Musk menukar maklumat profilnya menjadi “X.com,” alamat web yang kini mengubah hala ke halaman pengguna yang sepadan di twitter.com.

Langkah itu adalah sebahagian daripada baik pulih lebih meluas yang akan menyaksikan semua “Twitter” dan penjenamaan burung yang biasa dihilangkan, katanya.

Lambang biru Twitter diiktiraf jauh di luar sempadan platform sosial: laman web dan aplikasi telah bertahun-tahun menyediakan alat perkongsian untuk tweet secara langsung, dan logo itu terpahat dalam sejarah Amerika Syarikat (AS) susulan pengisytiharan bekas Presiden AS, Donald Trump pada perkhidmatan itu.

Perubahan mendadak berlaku apabila Twitter menghadapi kemerosotan mendadak dalam hasil pengiklanan dan saingan baharu oleh Threads milik Meta, perkhidmatan yang mengumpulkan 100 juta pengguna dalam tempoh lima hari selepas pelancarannya bulan ini.

Kemunculan pertama Threads disambut dengan cemuhan oleh Musk, yang menuduhnya sebagai perkhidmatan peniru kerana persamaannya dengan Twitter.

Hasrat jutawan itu untuk Twitter telah berubah-ubah dari semasa ke semasa, pada mulanya bermula sebagai usaha untuk menghapuskan bot pada perkhidmatan dan mengekalkan kebebasan bersuara.

Sejak itu dia bercakap tentang Twitter sebagai pemecut untuk menyampaikan X, visinya untuk aplikasi segala-galanya serupa dengan WeChat Tencent.

Dalam tweet menyokong pada Ahad, Yaccarino menjelaskan bahawa X dibayangkan sebagai “pasaran global untuk idea, barangan, perkhidmatan dan peluang” yang dikuasakan AI. Ia termasuk pembayaran dan perbankan bersama audio, video dan pemesejan.

Author

Taufik Asmady Abdul Aziz

View all posts

View all posts


METMALAYSIA terus keluarkan nasihat Taufan Nesat

KUALA LUMPUR: Jabatan Meteorologi Malaysia (MetMalaysia) mengeluarkan nasihat ribut tropika kuat mengenai Taufan Nesat, yang kini berada kira-kira 1,353 kilometer (km) ke barat laut Kudat, Sabah.

Dalam kenyataan hari ini, MetMalaysia memaklumkan taufan itu berada di kedudukan 140 km ke tenggara Hainan, China.

Menurut jabatan itu berdasarkan pemerhatian pada 11 pagi ini, taufan itu bergerak ke barat dengan kelajuan 15 km/jam dan boleh mencapai kelajuan maksimum 102km/jam.

“Keadaan ini boleh menyebabkan angin kencang dan laut bergelora di kawasan perairan Laut China Selatan,” menurut kenyataan itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Padah bersila tunggang motor, main telefon bimbit, ‘rider’ cetus nahas tiga kenderaan

CYBERJAYA: Seorang penghantar makanan menerima padah selepas menunggang motosikal secara sambil lewa dan berbahaya baru-baru ini.

Menerusi rakaman kamera perakam video (dash cam), lelaki itu pada mulanya dilihat duduk bersila sambil bermain telefon bimbit ketika motosikalnya sedang bergerak.

Tidak lama kemudian, dia secara tidak sengaja melanggar belakang sebuah kereta dipercayai teksi, sebelum terkena bahagian tepi sebuah Perodua Alza.

Lelaki itu kemudian dilihat jatuh ke atas jalan raya sesak bersama-sama motosikalnya.

Meskipun dilanggar, pemandu Alza itu tetap tampil memberi bantuan kepada penghantar makanan tersebut bersama orang awam yang berada di lokasi kejadian.

Mana tak eksiden….

Bersila sambil main tepon.. ngam la tu🤔 pic.twitter.com/d12Y9qjmRJ

— MYNEWSHUB (@mynewshub) August 1, 2023

Sementara itu, pemandu teksi terbabit dilihat memberhentikan keretanya tidak jauh dari lokasi sebelum keluar dari kenderaannya.

Berdasarkan rakaman dash cam, kejadian itu dipercayai berlaku berhampiran pusat beli-belah Berjaya Times Square di Bukit Bintang, dekat ibu negara pada kira-kira jam 4.38 petang Selasa.

Setakat berita ini ditulis, masih belum ada sebarang kenyataan rasmi pihak berkuasa berhubung kemalangan tersebut.

Author

Fazleen Safina Abd Jamil

View all posts

View all posts


Aaron-Wooi Yik kalahkan Peng Soon-Kian Meng untuk gangsa

BIRMINGHAM: Beregu lelaki utama negara, Aaron Chia-Soh Wooi Yik, mengubat luka kekalahan kepada beregu tuan rumah Ben Lane-Sean Vendy dalam pusingan akhir sebelum ini dengan merangkul pingat gangsa di Sukan Komanwel Birmingham 2022.

Bagaimanapun, lawan mereka iaitu satu lagi beregu negara Chan Peng Soon-Tan Kian Meng memberi tentangan sengit sebelum akhirnya Aaron-Wooi Yik muncul pemenang di National Exhibition Centre di sini.

Aaron-Wooi Yik menundukkan Peng Soon-Kian Meng 21-19 pada set pertama sebelum tewas pada set kedua 11-21.

Beregu nombor enam dunia itu kembali menyerlah pada set seterusnya dengan kemenangan 21-11, sekali gus meraih pingat dalam acara individu, selepas membantu Malaysia mendapatkan emas acara berpasukan campuran mengatasi India 3-1 Khamis lepas.

Terdahulu Kian Meng membawa pulang gangsa dalam acara beregu campuran bergandingan dengan Lai Pei Jing, selepas menewaskan beregu Scotland Adam Hall-Julie Macpherson, 21-15, 21-17.

Kem badminton negara berpeluang untuk memenangi emas selepas perseorangan lelaki Ng Tze Yong dan beregu wanita Pearly Tan-M.Thinaah mara ke final yang berlangsung esok.

Tze Yong bakal bertemu perseorangan utama India Lakshya Sen, manakala Pearly-Thinaah akan menentang wakil tuan rumah Chloe Birch-Lauren Smith. – BERNAMA


Politeknik kini bukan lagi pilihan pelajar ketinggalan pelajaran – Ahmad Masrizal

KOTA KINABALU: Stigma politeknik adalah pilihan pelajar ketinggalan pelajaran kini terhakis, apabila institusi pendidikan itu berjaya menghasilkan ramai lulusan berkualiti yang memenuhi pasaran pekerjaan semasa.

Timbalan Menteri Pengajian Tinggi, Senator Datuk Dr Ahmad Masrizal Muhammad berkata ini juga dapat dilihat apabila ramai lulusan institusi itu telah berjaya dalam bidang yang diceburi, hasil acuan sistem pendidikan politeknik.

“Rakan industri (politeknik) juga sangat penting dalam menghasilkan lulusan TVET (Pendidikan Teknikal dan Latihan Vokasional) yang berkemahiran tinggi.

“Ini kerana perkongsian kepakaran dalam pelbagai usaha sama dengan rakan industri dapat membantu pelajar TVET mencapai tahap kemahiran yang diperlukan untuk memenuhi keperluan pasaran pekerjaan semasa,” katanya di sini hari ini.

Beliau berkata demikian ketika berucap pada majlis menandatangani Sijil Jalinan Kolaborasi (CoC) Politeknik Kota Kinabalu (PKK) bersama sembilan syarikat dari pelbagai sektor bagi berkongsi kepakaran serta melaksanakan pelbagai usaha sama.

Syarikat berkenaan adalah Ria Academy & Consultancy Sdn Bhd, Bank Muamalat Malaysia Bhd, Majlis Ugama Islam Sabah, Boustead Dcns Naval Corporation Sdn Bhd, KKIP Areaspace Trainning Centre, Koperasi Wawasan Rakyat Sabah Bhd, Amc College, KKIP Sdn Bhd dan Kebabangan Petroleum Operating Company Sdn Bhd.

Turut hadir Pengarah Bahagian Kompetensi dan Peningkatan Kerjaya Jabatan Pendidikan Politeknik dan Kolej Komuniti Zainab Othman dan Pengarah PKK Dullah Muluk.

Ahmad Masrizal berkata kolaborasi seperti itu dapat merapatkan jurang kualiti graduan dengan keperluan industri, membantu negara mengurangkan kebergantungan pada tenaga kerja asing serta menjadikan TVET sebagai pilihan utama pelajar.

Katanya, kerjasama dengan pemain industri menerusi tenaga pakar dapat membimbing pelajar untuk meningkatkan kemahiran sejajar dengan perkembangan teknologi.

“Saya berharap lebih banyak pemain industri membuka peluang untuk jalinan kolaborasi strategik dijalankan, terutamanya rakan industri bidang TVET.

“Pensyarah juga diharap dapat mengambil peluang sebanyak yang mungkin melalui kolaborasi yang dijalinkan agar prestasi yang disampaikan kepada pelajar berada setara dengan keperluan semasa,” tambahnya. – BERNAMA


Dasar, rang undang-undang nyahjenayah percubaan bunuh diri bakal dimuktamad

KUALA LUMPUR: Kerajaan sedang memuktamadkan ketetapan dasar dan beberapa rang undang-undang dalam usaha menyahjenayah kesalahan percubaan membunuh diri.

Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata, perkara ini susulan kajian dijalankan oleh Jabatan Peguam Negara berkaitan kesalahan percubaan membunuh diri di bawah Seksyen 309 Kanun Keseksaan dan cadangan pemansuhannya.

Beliau berkata, kajian itu telah meneliti pendekatan yang diambil di beberapa negara bagi menilai justifikasi dan implikasi pelaksanaannya dari segi perundangan.

“Sejak Disember 2022, saya telah mempengerusikan 10 sesi libat urus dan pihak berkepentingan termasuk agensi-agensi kerajaan, Ahli-Ahli Parlimen, Ahli Dewan Undangan Negeri dan Kementerian Dalam Negeri di Singapura bagi meneliti dan menyelesaikan kesemua perkara perundangan yang berbangkit dalam usaha ini.

“Sebagai langkah seterusnya, satu Memorandum Jemaah Menteri berkenaan usaha ini akan dikemukakan kepada Jemaah Menteri dalam masa terdekat untuk kelulusan dan kesemua rang undang-undang berkenaan akan dibentang di Parlimen untuk perbahasan dan kelulusan,” katanya pada sesi soal jawab di Dewan Rakyat hari ini.

Beliau berkata demikian bagi menjawab soalan Dr Kelvin Yii Lee Wuen (PH-Bandar Kuching) mengenai perkembangan pengumuman kerajaan untuk meminda Seksyen 309 Kanun Keseksaan untuk menyahjenayah percubaan membunuh diri bagi menangani isu peningkatan cubaan bunuh diri.

Ramkarpal berkata, pihaknya menjangkakan rang undang-undang itu akan dibentang dalam persidangan kali ini.

Beliau berkata, isu cubaan membunuh diri ini perlu dikendalikan sebagai isu kesihatan awam dan bukannya sebagai satu kesalahan jenayah memandangkan kajian menunjukkan individu yang mengalami kemurungan mempunyai risiko 20 kali ganda tingkah laku bunuh diri dan mengalami kematian akibat bunuh diri.

“Pendekatan ini juga adalah selaras dengan kedudukan antarabangsa iaitu menurut Pengelasan Penyakit Antarabangsa (ICD) dan Pertubuhan Kesihatan Sedunia (WHO), percubaan bunuh diri diklasifikasikan sebagai satu penyakit dan dikodkan sebagai ICD 11 – MB23.R.

“Percubaan bunuh diri iaitu seperti keterangannya adalah satu episod tingkah laku mencederakan diri yang dilakukan dengan niat yang penuh kesedaran untuk mengakhiri nyawa individu itu sendiri,” katanya.

Ramkarpal berkata, individu yang cuba membunuh diri perlu dibawa ke hospital bagi mendapatkan penilaian lanjut dan diberi rawatan sewajarnya dan tidak seharusnya disabit dengan jenayah kerana mereka berada dalam keadaan mental yang tidak stabil. – BERNAMA


Keputusan SVM, PASM dikeluar esok

PUTRAJAYA: Keputusan peperiksaan Sijil Vokasional Malaysia (SVM) Semester 4 Sesi 2/2021 dan Pentaksiran Alternatif Sekolah Menengah (PASM) tahun 2021 akan dikeluarkan esok (4 Julai).

Perkara itu dimaklumkan Lembaga Peperiksaan (LP) Kementerian Pendidikan (KPM) dalam satu kenyataan hari ini.

Menurut LP, slip keputusan peperiksaan bagi calon SVM Semester 4 dan pelaporan PASM bagi murid berkeperluan pendidikan khas (MBPK) boleh diperoleh dari kolej vokasional atau sekolah masing-masing mulai 10 pagi esok. – BERNAMA


Empat ekor anjing K9 terima anugerah ‘Golden Performance’

CYBERJAYA: Empat ekor anjing Unit Pengesan (K9) yang terlibat dalam operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm di Batang Kali, Selangor pada bulan lalu, dianugerahkan pingat ‘Golden Performance’, hari ini.

Penganugerahan yang diberi kepada Blake, Lady, Grouse dan Pop itu diberi menerusi Majlis Amanat Tahun Baharu Kementerian Pembangunan Kerajaan Tempatan (KPKT) 2023 yang berlangsung di Putrajaya.

Anugerah berkenaan disampaikan oleh Menteri Pembangunan Kerajaan Tempatan, Nga Kor Ming sebagai tanda penghormatan atas jasa dan bakti dalam membantu operasi mencari dan menyelamat (SAR) mangsa tanah runtuh di Batang Kali.

Dalam majlis sama, beliau turut menyampaikan sijil penghargaan ‘Tragedi Tanah Runtuh Batang Kali’ kepada Pengarah Bahagian Operasi Kebombaan dan Penyelamat, Datuk Nor Hisham Mohamad bagi mewakili 537 anggota Bomba serta Unit Pengesan JBPM K9 yang bertugas mencari dan menyelamat dalam tragedi yang meragut 31 nyawa.

Sijil Penghargaan turut diterima oleh PPjB Wan Md Razali bin Wan Ismail, Timbalan Pengarah JBPM Negeri Selangor bagi mewakili JBPM Negeri Selangor.

“YB Menteri kemudian menyempurnakan penganugerahan pingat perkhidmatan bomba kepada Allahyarham TPgB II Abd Aziz Usoff yang diwakili oleh anaknya iaitu Abdul Hariz bin Abdul Aziz.

“Allahyarham merupakan Ketua Balai, Balai Bomba dan Penyelamat Rawang yang turut terlibat dengan operasi mencari dan menyelamat dalam tragedi Tanah Runtuh Batang Kali,” maklum JBPM menerusi Facebook rasminya.

Pada masa sama, dalam majlis itu Kor Ming turut memperkenalkan tiga slogan (tagline) baharu yang boleh digunakan oleh seluruh warga KPKT iaitu #StrongTogether, #UnityInDiversity dan #DemiPertiwi.

Author

Diyana Rahip

View all posts

View all posts


FIFA gantung semua Persekutuan Bola Sepak India (AIFF)

Oleh: WAHYUDIN AL-BALINGI

BADAN bola sepak antarabangsa (FIFA) mengumumkan pada hari Isnin bahawa ia akan menggantung Persekutuan Bola Sepak Seluruh India (AIFF) berkuat kuasa serta-merta.

Keputusan itu ‘disebabkan pengaruh tidak wajar daripada pihak ketiga’, yang merupakan pelanggaran serius terhadap statut FIFA, kata badan induk organisasi itu.

India tidak akan menjadi tuan rumah Piala Dunia Wanita FIFA B-17 akan datang.

Penggantungan itu bermakna Piala Dunia Wanita B-17 FIFA 2022, yang dijadualkan berlangsung di India pada 11-30 Oktober 2022, pada masa ini tidak boleh diadakan di negara itu seperti yang dirancang.

Badan induk bola sepak dunia itu sedang menilai langkah seterusnya berhubung kejohanan itu. FIFA berkata ia sentiasa berhubung dengan Kementerian Hal Ehwal Belia dan Sukan di India dan berharap keputusan positif masih boleh dicapai.

Mahkamah tertinggi India membubarkan AIFF pada Mei dan melantik jawatankuasa tiga anggota untuk mentadbir sukan itu, meminda perlembagaan AIFF dan mengendalikan pilihan raya yang telah menunggu selama 18 bulan.

Sebagai tindak balas, FIFA dan Konfederasi Bola Sepak Asia menghantar pasukan yang diketuai oleh setiausaha agung AFC, Windsor John untuk bertemu pihak berkepentingan bola sepak India dan meletakkan pelan hala tuju untuk AIFF meminda statutnya pada akhir Julai dan menamatkan pilihan raya selewat-lewatnya pada 15 September.

“Penggantungan itu akan ditarik balik sebaik sahaja perintah untuk menubuhkan jawatankuasa pentadbir untuk mengambil alih kuasa Jawatankuasa Eksekutif AIFF telah dimansuhkan dan pentadbiran AIFF kembali mengawal sepenuhnya urusan harian AIFF,” kata FIFA dalam satu kenyataan.

Awal bulan ini, mahkamah India mengarahkan pilihan raya diadakan dengan segera dan berkata jawatankuasa yang dipilih akan menjadi badan sementara untuk tempoh tiga bulan.

Menurut statut FIFA, persekutuan ahli mestilah bebas daripada campur tangan undang-undang dan politik di negara masing-masing. FIFA sebelum ini telah menggantung persatuan kebangsaan lain atas kebimbangan yang sama.

Author

Media Variasi

View all posts

View all posts


Wai Ching intai pahat nama dalam GWR di Bangsar, Jumaat ini

Atlet berusia 28 tahun itu, bagaimanapun, berdepan cabaran getir kerana beliau perlu mendaki purata 131 anak tangga seminit untuk mencapai sasaran 7,816 langkah atau 1.61 kilometer (KM) untuk pencapaian dunia yang ditetapkan oleh GWR.

Ia bersamaan dengan empat kali ketinggian Menara KL (4 x 421meter = 1,684m).

Wai Ching berkata, walaupun percubaan pencapaian dunia itu diadakan di Technogym Experience Centre di Bangsar, di sini, akan mencabar, namun eliau yakin dengan kemampuannya untuk mencapai matlamatnya.

Setiap langkah berukuran 20.6 sentimeter (sm) di mana dalam masa sejam saya perlu melakukan sekurang-kurangnya 7,800 langkah. Pasti yakin untuk mencapai itu, cuma saya mahu mencipta rekod lebih tinggi supaya atlet lain tidak dapat mengatasinya, ” katanya pada sidang media, di sini, hari ini.

Sempena Hari Kesihatan Sedunia, Wai Ching menggalakkan rakyat Malaysia mengamalkan gaya hidup sihat dengan menaiki tangga dan sentiasa bergerak untuk membakar kalori.

Wai Ching sebelum ini memegang GWR untuk cabaran pendakian tangga menegak dalam tempoh satu jam (Lelaki) dengan jarak 1.295km, bertempat di Hotel Four Seasons, di sini, pada November 2020.

Bagaimanapun, atlet Sepanyol, Christian Rodriguez mengatasi rekod tersebut dengan jarak 1,457km, pada November lalu. – BERNAMA


Adakah ‘Kerajaan Penderhaka’ akan berulang?

SI KITOL merupakan seorang pembelot dan punca kepada kehancuran Kesultanan Melayu Melaka.

Dalam buku Sejarah Melayu, si Kitol membuat fitnah hanya ingin melepaskan dirinya sahaja, menggadaikan masa depan Melaka kepada Portugis dengan memecah belah permusuhan umat.

Begitulah sejarah yang tercatit apabila anak cucu bertanya bagaimana Melaka hilang kuasa? Kenapa sehingga hari ini Melaka tidak beraja?

Mungkin ramai sudah lupa, mantan Perdana Menteri Malaysia kelapan, Tan Sri Muhyiddin Yassin sebelum ini menunjukkan sikap biadap dan derhaka terhadap Yang di-Pertuan Agong.

Agong menzahirkan rasa amat dukacita, dan memaklumkan kerajaan ketika itu telah membatalkan semua ordinan darurat sedangkan belum lagi mendapat perkenan Seri Paduka, tindakan ini bertentangan dengan perlembagaan negara dan dilihat tidak menghormati institusi Raja Berpelembagaan.

Tindakan Muhyiddin itu menimbulkan kekeliruan yang disengajakan sehingga rakyat salah anggap terhadap Agong berkenaan pembatalan semua Ordinan Darurat melalui kenyataan media, ternyata hakikatnya belum lagi mendapat perkenan Agong.

Tindakan Muhyiddin yang digelar Abah itu dikatakan untuk memastikan beliau kekal berkuasa, dengan menggantung Parlimen dan beliau juga melanjutkan Perintah Kawalan Pergerakan.

Beliau meletakkan jawatan PM pada Ogos 2021 setelah kehilangan sokongan majoriti Ahli Dewan Rakyat.

Datuk Seri Najib Razak ketika menjadi Perdana Menteri keenam pernah memecat Muhyiddin sebagai Timbalan Perdana Menteri kerana didakwa bersikap ‘tikam belakang”, hipokrit dan berkomplot dengan Tun Dr Mahathir Mohamad untuk menjatuhkannya.

Perkara ini diakui oleh anak Tun M sendiri iaitu Datuk Seri Mukhriz di dalam kamar mahkamah pada tahun 2017.

Selepas Pilihan Raya Umum ke-15, 19 November lalu, apabila semua parti politik gagal mendapat kerusi majoriti untuk membentuk kerajaan, Perikatan Nasional (PN) dan Pakatan Harapan (PH) dititah menghadap Agong.

Bagaimanapun selepas sesi menghadap Agong pada 22 November, Muhyiddin dengan “angkuh”nya menolak cadangan Seri Paduka menubuhkan kerajaan perpaduan bersama PH.

Ahli Majlis Kerja Tertinggi (MKT) UMNO, Puad Zarkashi membidas sikap derhaka Pengerusi PN itu seperti menyalahkan Istana yang menyatakan Surat Akuan Sumpah (SD) itu tidak lengkap.

Serentak itu, Puad mencabar Muhyiddin mendedahkan nama 115 Ahli Parlimen yang telah menandatangani SD tersebut.

PN membawa tema Bersih, Stabil mahu perangi rasuah tetapi Abah sendiri dikaitkan dengan peruntukan RM4 bilion Bestarinet YTL, RM912 juta sistem biometric kepada menantunya.

Beliau juga dikatakan memanipulasi fakta tiga kali pengeluaran Kumpulan Wang Simpanan Pekerja (KWSP) semasa kerajaan di bawahnya, sebenarnya adalah disebabkan desakan UMNO bukan disebabkan keputusannya.

Pemimpin UMNO iaitu Najib, Asyraf Wajdi dan Isham Jalil telah membawa isu KWSP sebanyak tiga kali di Parlimen susulan rakyat berlapar sehingga wujud kempen Bendera Putih.

Pemimpin DAP, Lim Guan Eng pernah menyelar Muhyiddin sebagai punca kepada kempen Rakyat Jaga Rakyat atau Bendera Putih, rakyat kibar bendera kerana lapar.

Kempen Bendera Putih tahun 2021, bawah pemerintahan Muhyiddin didorong oleh rakyat di mana mereka bergelut tekanan kewangan di tengah pandemik COVID-19.

Berdasarkan perangkaan PDRM pada tahun 2021, sebanyak 336 kes bunuh diri dan juga sebanyak 631 pada tahun 2020 kes bunuh diri dilaporkan yang dikatakan berpunca daripada tekanan isu kewangan.

Anehnya dana negara RM600 bilion untuk menangani isu rakyat ketika PKP berkenaan tidak diketahui ke mana perginya.

Semua fakta di atas ini dikatakan menjadi punca kepada lebih ramai rakyat memilih parti politik selain PN untuk menjaga mereka dan negara.

Adakah pemimpin yang membudayakan politik dendam mampu membawa kesejahteraan kepada rakyat dan negara?

Bagi mengelakkan kemudaratan, kemungkinan semua parti perlu beri SD masing-masing agar tidak berlaku kisah si Kitol, pengkhianat, penderhaka kepada tanah air.

Sebelum PRU15, Muhyiddin mendakwa ini pilihan raya terakhir selepas 50 tahun memegang jawatan politik nasional dan katanya sudah berasa cukup memegang sebarang jawatan untuk memberi laluan kepada anak muda.

Author

Tun Puteh Wanti

View all posts

View all posts


Aidiladha hampir tiba, persediaan kian rancak

Hari raya Aidiladha menjelang tiba.

Kurang seminggu sahaja lagi, umat Islam di seluruh negara sibuk melakukan persediaan menyambut hari mulia itu.

Sama juga dengan penduduk di Kampung Selayang Lama yang menjadikan tanah lapang di kampung itu sebagai lokasi untuk mereka melakukan ibadah korban.

Menariknya, sebanyak 30 ekor lembu akan dikorbankan dan diagihkan kepada penduduk pada tahun ini.

Author

Sharifudin Abdul Rahim

View all posts

View all posts


Tanggung sakit! Kaki pelajar tersepit celah besi penutup longkang

CYBERJAYA: Seorang pelajar lelaki sekolah menengah berdepan detik cemas dan menahan sakit apabila kakinya tersepit pada penutup longkang di Limbang, pagi tadi.

Difahamkan, pelajar berkenaan baru saja mahu memulakan sesi persekolahan.

Pegawai Operasi Balai Bomba dan Penyelamat (BBP) Limbang, Clarence D.Primus Tiandun berkata, pihaknya menerima panggilan kecemasan dari sekolah menengah terbabit pada jam 6.12 pagi tadi dan bergegas ke lokasi kejadian.

“Sebaik tiba di lokasi, anggota penyelamat mendapati kaki seorang pelajar lelaki telah tersepit pada celah besi penutup longkang sehingga ke bahagian paha.

“Namun pelajar terbabit tiada mengalami kecederaan yang serius,” jelasnya seperti dilapor Utusan.

Tambah beliau, pihaknya mengambil masa 12 minit bagi operasi memotong dan merenggangkan besi itu menggunakan peralatan kecemasan.

“Anggota penyelamat mengambil masa kira-kira 12 minit bagi usaha memotong besi tersebut menggunakan peralatan kecemasan.

“Setelah keadaan selamat dan selesai pasukan bertolak balik ke balai,” ujarnya.

Author

Diyana Rahip

View all posts

View all posts


Jualan kenderaan baharu melonjak 10 peratus bulan lalu

KUALA LUMPUR: Industri automotif tempatan merekodkan peningkatan jualan kenderaan baharu pada Oktober denganjumlah keseluruhan industri (TIV) sebanyak 74,896 unit.

Persatuan Automotif Malaysia (MAA) dalam satu kenyataan hari ini berkata, jumlah itu adalah 10 peratus lebih tinggi daripada 68,156 unit pada September.

Ia juga, katanya adalah TIV bulanan kedua tertinggi serta TIV kali ketiga melebihi 70,000 unit untuk tahun ini.

Mengikut rekod, TIV bulanan tertinggi adalah pada Mac 2023 sebanyak 78,849 unit.

“Jumlah jualan tahunan sehingga Oktober 2023 pula adalah 12 peratus lebih tinggi berbanding tempoh sama pada 2022.

“Rekod jualan yang memberangsangkan itu disumbangkan oleh kenderaan buatan tempatan.

“Angka jualan pada November 2023 juga dijangka akan menyamai tahap jualan yang dicatatkan pada October 2023,” katanya.

MAA berkata, jualan kenderaan penumpang adalah sebanyak 67,478 unit pada Oktober 2023 daripada 55,395 unit pada Oktober 2022, manakala jualan kenderaan komersial turut meningkat kepada 7,418 unit daripada 6,525 unit.

Bagi 10 bulan pertama tahun ini, jualan meningkat kepada 646,840 unit berbanding 578,917 unit bagi tempoh sama tahun lalu.

Jumlah jualan kenderaan penumpang naik kepada 580,421 unit berbanding 514,515 unit pada tempoh sama 2022 dan kenderaan komersial sebanyak 66,419 unit berbanding 64,402 unit tempoh sama 2022.

Dari segi jumlah pengeluaran, MAA berkata, sebanyak 74,191 kenderaan dikeluarkan pada Oktober 2023, naik 25.8 peratus berbanding dengan 58,991 unit pada bulan sama tahun lalu.

Pengeluaran kenderaan penumpang, katanya, meningkat 27 peratus kepada 69,475 unit pada bulan dikaji berbanding 54,601 unit pada Oktober tahun lalu manakala pengeluaran kenderaan komersial naik tujuh peratus pada 4,716 unit daripada 4,390 unit sebelumnya. – Berita Harian

Author

Media Variasi

View all posts

View all posts


Syarikat pengimport telur saman Azmin Ali

KUALA LUMPUR: Sebuah syarikat pengimport telur memfailkan saman terhadap bekas Menteri Perdagangan Antarabangsa dan Industri (MITI), Datuk Seri Mohamed Azmin Ali  berhubung ucapan berbaur fitnah yang mendakwa syarikat itu memperoleh kontrak secara rundingan terus daripada kerajaan untuk mengimport telur dari India.

J&E Advance Tech Sdn Bhd, selaku plaintif memfailkan saman itu menerusi Tetuan Law Chambers of Han & Zi di Mahkamah Tinggi di sini pada 12 April lepas dengan menamakan Mohamed Azmin sebagai defendan tunggal.

Dalam pernyataan tuntutan, syarikat itu mendakwa defendan telah membuat dan menerbitkan satu ucapan memfitnah syarikat berkenaan dalam “Ceramah Perdana: Solidariti Menentang Kezaliman” di sebuah dewan di Taman Melewar di sini pada 11 Mac lepas.

Dakwa plaintif, ucapan itu turut diterbitkan semula oleh media cetak dan elektronik di dalam dan luar negara termasuk YouTube.

Menurut J&E Advance, walaupun nama syarikat itu tidak dinyatakan di dalam ucapan memfitnah tersebut, namun ucapan berkenaan jelas merujuk kepada plaintif kerana ia satu-satunya syarikat Malaysia yang dibenarkan mengimport telur dari India seperti diumumkan oleh Menteri Pertanian dan Keterjaminan Makanan Datuk Seri Mohamad Sabu dalam sidang Parlimen pada 8 Mac lepas.

Plaintif mendakwa kenyataan fitnah tersebut diterbitkan atau diterbitkan semula oleh defendan walaupun mempunyai pengetahuan bahawa syarikat berkenaan hanya mengimport telur dari India sebagai langkah sementara untuk membekal pasar raya tempatan, pasar mini dan pasar raya semasa musim perayaan bagi  membantu menyelesaikan masalah kekurangan telur yang serius di pasaran mulai Oktober 2022.

Menurut syarikat itu, kenyataan tersebut tidak benar dan melampau  yang mana syarikat berkenaan tidak pernah terlibat dan tidak mempunyai kaitan dengan apa-apa rundingan terus dengan Kerajaan Malaysia.

Plaintif mendakwa tindakan Mohamed Azmin itu berniat jahat dan bertujuan untuk menjatuhkan imej serta reputasi plaintif selain untuk mencapai publisiti murahan serta kepentingan politik.

Sehubungan itu, plaintif memohon injunksi menghalang defendan, ejen atau pekerja, mengucap atau menerbitkan ucapan fitnah tersebut serta memohon ganti rugi am, pampasan, teruk, teladan, faedah dan relif lain yang difikirkan sesuai oleh mahkamah.

Sementara itu, peguam Elyse Ng Zi Qian yang mewakili plaintif dalam kenyataan hari ini berkata, saman itu ditetapkan untuk pengurusan kes pada 16 Mei ini di hadapan Timbalan Pendaftar Rozana Husin. – BERNAMA


SOCC sasar 10 juta jam operasi katering luar pesisir

CHERAS: Syarikat pengendali dan mengurus katering di pelantar minyak pesisir pantai negara, SOCC Offshore Sdn Bhd (SOCC Offshore) sasar kekal beroperasi dengan rekod masa 10 juta tanpa sebarang insiden kemalangan, sejak 30 tahun lalu.

SOCC Offshore sebelum ini dikenali sebagai Sribima Offshore Catering Services Sdn Bhd adalah anak syarikat milik SOCC Holdings Sdn Bhd (SOCC Holdings) berpangkalan di Miri, Sarawak sejak 1983, berteraskan perniagaan penyediaan perkhidmatan katering berkualiti dalam industri petrokimia luar pesisir Sarawak dan Pantai Timur.

Pengarah Urusan Kumpulan SOCC Holdings, Amin Aznizan berkata, dengan  kekuatan SOCC Offshore mengutamakan aspek mutu dan kualiti perkhidmatan serta pengendalian makanan bernutrisi baik  ditagih industri, seiring mengekalkan rekod tempoh operasi tanpa kemalangan selama 9 juta masa di luar pesisir pantai.

Katanya, setakat ini, SOCC Offshore mencapai rekod tertinggi jumlah tempoh operasi kira-kira 9.2 juta jam tanpa insiden, berbanding syarikat lain sedia ada masih pada rekod 5 juta jam, manakala 7 juta di peringkat antarabangsa namun berlaku insiden kemalangan sehingga terpaksa memperbaharui rekod sekali lagi.

“Perniagaan katering luar pesisir ini berpotensi besar untuk tempoh jangka masa panjang, cuma kualiti perkhidmatan dan keselamatan makanan adalah kekuatan kita yang membuatkan masih mampu bertahan sehingga kini.

“Walaupun sudah mencapai 9.3 juta jam, tanpa sebarang insiden, tanda aras ini cukup sensitif untuk diperkatakan, kerana pencapaian boleh lesap begitu sahaja jadi sebab itu kita perlu sangat berhati-hati dalam aspek ini.

“Kita bukan sahaja berhati-hati dalam keselamatan makanan, ia perlu ada kesedaran tinggi, tak boleh dipandang ringan walaupun sudah banyak pengalaman. Kalau tengah kerja jari luka, ada diabetes pula? Kalau sakit, di sana tiada klinik atau hospital ambil masa.

“Begitu juga tempoh penghantaran stok bahan mentah mengikut musim. Biasanya sampai dua tiga hari, tetapi musim monsun mengambil masa dua tiga minggu.

“Jadi kita kena pastikan kualiti bahan mentah, dalam masa yang sama tidak menyebabkan pekerja luar pesisir kebuluran,” katanya yang mendedahkan cabaran perniagaan.

Amin, 34, berkata, beliau adalah generasi ketiga mengambil alih operasi perniagaan SOCC sepenuhnya, yang diwarisi oleh datuk dan ibu saudaranya, sejak dua tahun lalu.

Beliau berkata demikian ketika ditemui pada Majlis Rumah Terbuka Aidilfitri dan sambutan Hari Gawai SOCC bersama 14 rakan strategik, Forest Valley, Bandar Mahkota Cheras, di sini.

Sambutan majlis dimeriahkan dengan tema negeri Sarawak dengan persembahan bergendang, tarian ngajat khas selain persembahan artis dari Bumi Kenyalang seperti Salama Asis, Huza the Yuko, Sape dan Elizabeth Bungan.

Selebriti dan artis tempatan turut diundang iaitu Azharina Azhar, DJ Fuzz, DJ Sonic, Fauziah Nawi, Nana Sheme, Noh Hujan, Sam Innuendo, Uno Popshuvit.

Amin berkata, jika sasaran 10 juta jam itu boleh dicapai, ia akan memberi peluang lebih besar lagi untuk melebarkan sayap ke luar negara dan bersaing secara sihat dalam industri itu.

“Syarikat baru sahaja dapat kontrak dengan pihak di Arab Saudi untuk mula operasi pada Jun ini. Walaupun ia kontrak kecil, tetapi kita ambil ia sebagai batu loncatan dan mudah untuk berkembang sebaik bertapak di sana.

“Kami juga ambil ia sebagai cabaran baharu bersaing dengan syarikat multinasional, untuk jadi lebih baik daripada sebelum ini,” katanya.

Untuk rekod, SOCC Offshore menguasai 14 peratus pegangan ‘market share’ industri katering di pelantar minyak pesisir pantai negara, dan salah satu yang terbesar setakat ini.

Author

Tun Puteh Wanti

View all posts

View all posts


Zuraida bakal sertai Gerakan?

BEKAS Presiden Parti Bangsa Malaysia (PBM), Datuk Zuraida Kamaruddin tidak menolak kemungkinan bahawa beliau akan menyertai Parti Gerakan Rakyat Malaysia (Gerakan).

Hal ini kerana katanya, beliau mahukan platform yang memperjuangkan kepentingan pelbagai bangsa.

“Mungkin… ada kemungkinan (masuk Gerakan) saya akan cari platform yang saya sebut akan membawa kepelbagaian bangsa,” katanya seperti dilapor Berita Harian.

Beliau ditemui media selepas sesi tinjauan mesra di Jalan Mahkamah dan Pasar Sungai Ara di Bayan Lepas, Pulau Pinang pada Rabu.

Bagaimanapun, Zuraida berkata, penampilannya membantu kempen calon kerusi Dewan Undangan Negeri (DUN) Bayan Lepas merangkap Presiden Gerakan, Datuk Dr Dominic Lau hanyalah sebagai aktivis politik.

Selain itu, beliau turut bercadang tampil di pentas ceramah Perikatan Nasional (PN) dalam memberi penerangan, terutamanya membabitkan isu berkaitan pengalamannya selaku Menteri Perumahan dan Kerajaan Tempatan.

Tambah bekas Ahli Parlimen Ampang itu, beliau tidak ‘berehat’ daripada politik dan berhasrat membantu PN menembusi kawasan bukan Melayu, sekali gus meraih sokongan untuk PN pada Pilihan Raya Negeri (PRN) kali ini.

“Saya lebih menumpukan kepada usaha membantu PN menembusi kawasan bukan Melayu serta mendapatkan sokongan pengundi bukan Melayu kerana saya rasa saya boleh main peranan itu.

“Sebab itu saya membantu Gerakan agar saya dapat membawa satu imej yang lebih terbuka, neutral yang boleh diterima semua lapisan masyarakat,” katanya.

Author

Fazleen Safina Abd Jamil

View all posts

View all posts